|  |  |
| --- | --- |
|  |  |

 **«Алматы облысы бойынша тексеру комиссиясы» ММ**

**Алматы облысы бойынша тексеру комиссиясының 2018 жылғы Еңбекшіқазақ ауданы бойынша жергілікті бюджетінің атқарылуы туралы есебі**

 *(жергілікті атқару органы есебіне қорытынды)*

Жауапты орындаушылар:

Тексеру комиссиясының мүшесі Ж.Ноғайбеков

Бас маман-мемлекеттік аудитор Г.Искакова

**Талдықорған қаласы 2019 жыл.**

**Еңбекшіқазақ ауданының 2018 жылғы жергілікті бюджеттің**

**атқарылуы туралы есебі.** *(жергілікті атқарушы органның есебіне қорытынды)*

|  |
| --- |
| КІРІСПЕ  |
| I БӨЛІМ. ӨҢІРДІҢ ӘЛЕУМЕТТІК-ЭКОНОМИКАЛЫҚ ДАМУЫНЫҢ НЕГІЗГІ КӨРСЕТКІШТЕРІ |
| II БӨЛІМ. ЖЕРГІЛІКТІ БЮДЖЕТТІҢ АТҚАРЫЛУЫН ТАЛДАУ |
|        2.1. Жергілікті бюджетке түскен түсімдердің атқарылуын бағалау         2.2. Жергілікті бюджет кірістерінің атқарылуын бағалау           2.2.1. Салықтық түсімдерді талдау           2.2.2. Салықтық емес түсімдерді талдау           2.2.3. Негізгі капиталды сатудан түскен түсімдерді талдау           2.2.4. Трансферттер түсімдерін талдау        2.3. Жергілікті бюджет шығыстарының атқарылуын бағалау         2.3.1. Жергілікті бюджет шығындарының атқарылуын талдау         2.3.2. Бюджеттік кредиттердің пайдаланылуын талдау         2.3.3. Қаржы активтерін сатып алуға жұмсалған шығындарды талдау         2.3.4. Дебиторлық және кредиторлық берешектерді талдау 2.4. Аудандақ маңызы бар қала, ауыл,кент, ауылдық округ бюджетінің атқарылуын талдау |
| III БӨЛІМ. БАҒДАРЛАМАЛЫҚ ҚҰЖАТТАРДЫҢ ІСКЕ АСЫРЫЛУЫН БАҒАЛАУ |
|        3.1. 2016-2020 жылдарға арналған Аумақтарды дамыту бағдарламасының іске асырылуын бағалау       3.2. Өңірде басқа да бағдарламалық құжаттардың іске асырылуы туралы ақпарат |
| IV БӨЛІМ. ЖЕКЕЛЕГЕН БАҒЫТТАР БОЙЫНША НӘТИЖЕЛЕРГЕ ҚОЛ ЖЕТКІЗУ |
|        4.1. Бюджеттік инвестициялық жобалардың іске асырылу тиімділігін бағалау       4.2. Бюджеттік бағдарламалар әкімшілерінің бюджет қаражатының пайдаланылу тиімділігін бағалау        4.3. Мемлекет активтерінің пайдаланылу тиімділігін бағалау         4.4. Квазимемлекеттік сектор субъектілері активтерінің пайдаланылу тиімділігін бағалау  |
| V БӨЛІМ. ҚОРЫТЫНДЫ БӨЛІК |
|  5.1. Тұжырымдар       5.2. Ұсынымдар |
| ЕСЕПКЕ ҚОСЫМШАЛАР       1. Есепке қосымшалар.        2. Тексеру комиссиясының есепті кезеңдегі жұмысы туралы ақпарат. |

**КІРІСПЕ**

Қазақстан Республикасы «Мемлекеттік аудит және қаржылық бақылау туралы» Қазақстан Республикасының 2015 жылғы 12 қарашадағы № 392-V Заңының 51-бабына сәйкес Алматы облысы бойынша тексеру комиссиясымен (бұдан әрі-Тексеру комиссиясы) 2018 жылға арналған Еңбекшіқазақ ауданының бюджетінің атқарылуы туралы есебіне (бұдан әрі – Есеп) қорытынды есебі әзірленді.

Есептің бірінші бөлімінде Еңбекшіқазақ ауданының 2018 жылға арналған негізгі әлеуметтік-экономикалық даму көрсеткіштерінің қысқаша талдамасы көрсетілген.

Есептің екінші бөлімінде Еңбекшіқазақ ауданының бюджеттің атқарылуына талдау жүргізілген. Бөлімде кіріс түсімдері, салықтық және салықтан тыс түсімдер, түсімдер бойынша бересілер, шығындардың орындалуы, мемлекеттік қаржылық активтерді сатып алу, аудандық бюджеттің дебиторлық және кредиторлық берешектері, аудандық бюджеттің тапшылығын (профицитті) қаржыландыру және оның қаржыландыру көздері бойынша талдау деректері көрсетілген.

Үшінші бөлімде Еңбекшіқазақ ауданының дамыту бағдарламасының іске асырылуына бағалау жүргізілді.

Төртінші бөлімде бюджеттік инвестициялық жобалардың іске асырылу тиімділігіне және бюджеттік бағдарламалар әкімшілерінің бюджет қаражатының пайдаланылу тиімділігіне бағалау жүргізілді.

Бесінші бөлімде тұжырымдар жасалып, ұсынымдар берілді.

**І-БӨЛІМ. ӨҢІРДІҢ ӘЛЕУМЕТТІК-ЭКОНОМИКАЛЫҚ ДАМУЫНЫҢ НЕГІЗГІ КӨРСЕТКІШТЕРІ**

2018 жылдың 12 айдың қорытындысы бойынша ауылшаруашылығы өнімінің өндірісі **103 млрд. 848 млн. теңгені** құрады. Бұл 2017 жылмен салыстырғанда **4 млрд. 21 млн. теңгеге** немесе **104** пайызға артық. Ауылшаруашылық өнімінің нақты көлем индексі **104,1** пайызды құрады.

2018 жылы ауылшаруашылық тауар өндірушілерді қолдау мақсатында субсидия мен жеңілдетілген несие беруге бюджеттен **2 млрд. 300 млн. теңге** бөлінді.

2018 жылдың қорытындысы бойынша **1295 гектарға** алма бақ отырғызылды, оның ішінде **568 гектар** интенсивті бақ.

2018 жылы алма бақтарының жалпы көлемі **9868 гектарға** жетті (оның ішінде **1500 гектар** интенсивті бақ және **506 гектар** апорт)

2018 жылы бағбандықты дамытуға тартылған жалпы инвестиция көлемі **3 млрд. 380 млн. теңгені** құрап, **250** жаңа жұмыс орны құрылды.

**4600 тоннаға** **3** жеміс сақтау қоймасы және алма өнімдерін қайта өңдеу бойынша **3** желі салынды. **2300 басқа** арналған **5** ірі бордақылау алаңы ашылды.

2018 жылы аудан кәсіпорындары **37 млрд. 400 млн. теңгеге** өнеркәсіп өнімдерін өндірді, бұл 2017 жылға қарағанда **5 млрд. 633 млн. теңгеге** артық (өсім **18 пайыз**). Нақты көлем индексі – **103,8** пайызды құрады.

2018 жылдың қорытындысы бойынша **39 млрд. теңге** көлемінде инвестиция тартылды, 2017 жылмен салыстырғанда **2,5 млрд. теңгеге** артты (өсім **107** пайыз). Тартылған **39 млрд. теңгенің** **7 млрд. 293 млн. теңгесі** немесе **18,7** пайызы - бюджеттік инвестициялар, ал **31 млрд. 707 млн. теңге** немесе **81,3** пайыз – жеке инвестициялар болып табылады. Нақты көлем индексі – **100,6** пайызды құрады.

2018 жылдың қорытындысы бойынша шағын және орта бизнестен өндірілген өнім көлемі мен көрсетілген қызмет **74 млрд. теңгені** құрады, 2017 жылмен салыстырғанда **41 млрд. 250 млн. теңгеге** өсті (өсім **226** пайыз).

2018 жылы шағын және орта бизнестен **8 млрд. 781 млн. теңге** салық түсті, 2017 жылға қарағанда **4 млрд. 550 млн теңгеге** көп (өсім **207,5** пайыз).

Шағын және орта бизнес субъектілерінің саны **334** бірлікке өсті, **24** жаңа өндірістік нысандар салынды, **130 жаңа** жұмыс орны ашылды.

2018 жылы мемлекеттік бюджетке **15 млрд. 882 млн. теңге** салық түсті, жоспар **101,3** пайызға орындалды және 2017 жылға қарағанда **106,2** пайызға өскен. Соның ішінде: республикалық бюджетке – **6 млрд. 527 млн.теңге** түсіп, жоспар **100** пайызға, ал жергілікті бюджетке **9 млрд. 354 млн. теңге** түсіп, жоспар **102,3** пайызға орындалды.

Өткен жылдың қорытындысы бойынша құрылыс жұмыстарының көлемі **16 млрд. 817 млн. теңге** құрады.

Егер 2017 жылы **15 435 шаршы** метр тұрғын үй салынып, іске қосылса, 2018 жылдың қорытындысы бойынша бұл көрсеткіш **38 мың шаршы** метрді құрады (өсім **247** пайыз).

Барлық санаттағы жолдарды жөндеу үшін **3 млрд. 600 млн. теңге** бөлінді. Осы қаражат есебінен **67 километр** жол күрделі және орта жөндеуден өтті, сондай-ақ, **171 мың** шаршы метр жолға ағымдағы жөндеу жұмыстары жүргізілді.

Сонымен қатар, **«Өңірлерді дамыту»** бағдарламасының аясында ауданның **25** ауылды елді мекеннің ішкі жолдарын ағымдағы жөндеу жұмыстары жүргізілді. Бөлінген қаражат көлемі **220,1 млн.теңгені** құрады.

2018 жылы бастамасын алған **6** ауылда (Ават, Казатком, Екпінді, Көлді, Ащысай, Нұрлы) су құбыры желілерін жайластыру жұмыстарын және Шелек ауылында кәріз желілерін қайта жаңарту жұмыстарын 2019 жылы аяқтауды жоспарлануда.

Әлеуметтік қолдауды қажет ететін азаматтар да назардан тыс қалған жоқ. Қаржыландырудың барлық көздерінен **21717** адамға **709 млн. теңгеге** әлеуметтік көмек көрсетілді.

2018 жылы **2420** жаңа жұмыс орындары ашылды, жұмыссыздық деңгейі 2018 жылы 2017 жылмен салыстырғанда **4,4** пайыздан **4,3** пайызға төмендеді.

**«Нәтижелі жұмыспен қамту және жаппай кәсіпкерлікті қолдау»** бағдарламасы бойынша басты көрсеткіштер жоспардан асыра орындалды.

Сонымен қатар **4763** адам жұмысқа орналастырылды (өсім **192** пайызды құрады), **997** адам кәсіптік оқуға жіберілді (өсім **114** пайыз), **96** азаматқа өз бизнесін ашуға жеңілдетілген несиелер берілді (өсім **127** пайыз).

ҰБТ орташа балы **88,2 баллды** құрады, бұл 2017 жылға қарағанда **5** балға жоғары, білім берудің сапалық көрсеткіші **8,8** пайызға өсіп, **63,6** пайызды құрады.

Жаңа мектептер салу есебінен ауданда үш ауысымды мектептер санын **12**-ден **4**-ке дейін төмендеді.

2018 жылдың қорытындысы бойынша мемлекеттік-жеке меншік серіктестік негізінде **45** бала-бақша іске қосылды (Есік қаласында **1560** орын, Рахат ауылында - **50** орын, Жанашар ауылында - 200 орын, Рахат ауылында -75 орын, Кайназар ауылында - 210 орын, Түрген ауылында - 225 орын, Байтерек ауылында - 175 орын, Шелек ауылында - 175 орын, Төле би ауылында - 130 орын, Ават ауылында - 50 орын, Өрікті ауылында - 150 орын, Азат ауылында - 135 орын, Қаратұрық ауылында - 75 орын, Ақтоғай ауылында - 100 орын, Ақбастау ауылында - 80 орын, Гайрат ауылында - 50 орын) жалпы **3440** орынға ашылуы нәтижесінде балаларды бала-бақшамен қамту деңгейі **98,6** пайызға жетті.

2018 жылы **1 млн. 313 мың адам** медициналық көмек алды, 2017 жылмен салыстырғанда **22** пайызға өсіп отыр.

Өткен жылы бір жаңа нысан – Ащысай ауылындағы **180 млн. теңге** тұратын жаңа медициналық жабдықтармен жарақтандырылған ауылдық дәрігерлік амбулатория салынып, пайдалануға берілді.

**ІІ БӨЛІМ. ЕҢБЕКШІҚАЗАҚ АУДАНДЫҚ БЮДЖЕТТІҢ АТҚАРЫЛУЫН ТАЛДАУ**

2018 жылдың 1-ші қаңтарынан бастап Еңбекшіқазақ ауданында қосымша 4-ші деңгейдегі дербес бюджеттер енгізілді. Оған ауданның барлық 26 қала/ауылдық округтері кіргенін атап ету қажет.

Еңбекшіқазақ ауданының 2018-2020 жылдарға арналған жалпы аудан бюджеті аудандық мәслихаттың 2017 жылғы 22 желтоқсандағы №22-1, Есік қаласы мен ауылдық округтерінің бюджеттері 2017 жылғы 27 желтоқсандағы №23-1 шешімдерімен жалпы мынадай көлемде бекітілген.

Кірістер – 22058575,0 мың теңге: салықтық түсімдер – 5439054,0 мың теңге, салықтық емес түсімдер 24318,0 мың теңге, негізгі капиталды сатудан түсетін түсімдер – 99434,0 мың теңге, трансферттер түсімі – 16495769,0 мың теңге, шығындар – 22058575,0 мың теңге, таза бюджеттік кредиттеу – 72916,0 мың теңге, қаржы активтерімен операциялар бойынша сальдо – 0 теңге, бюджет тапшылығы (профициті) – (-)72916,0 мың теңге, бюджет тапшылығын қаржыландыру (профицитті пайдалану) – 72916,0 мың теңге.

2018 жылдың аралығында аудандық мәслихаттың сессияларында 8 рет (4 рет аудандық, 4 рет қала/ауылдық округтер бюджеттері), аудан әкімдігінің қаулыларымен 6 рет аудандық бюджетті нақтылау жасалды. Осы нақтылаулар мен түзетулерден кейін бекітілген бюджетпен салыстырғанда нақтыланған бюджетте кірістер 1585493,0 мың теңгеге немесе 6,7% ұлғайды, шығындар 2072097,0 мың теңгеге немесе 8,6% ұлғайды.

 **2.1. Аудандық бюджетке түскен түсімдердің атқарылуын бағалау**

2018 жылы бюджеттің түсімдері, өткен кезеңде қалыптасқан бос қалдықты есептемегенде, 23876951,9 мың теңгені құрады. Оның ішінде кірістер 23835214,8 мың теңге, бюджеттік кредиттерді өтеу 41737,1 мың теңге.

2018 жылы түзетілген аудан бюджетінің кірістер түсімінің болжамы барлығы 23752293,0 мың теңге болса, 23835214,8 мың теңгеге, немесе 100,3% орындалды. Оның ішінде:

1. Салықтық түсімдерден 5409115,2 мың теңге;
2. Салықтық емес түсімдерден 79928,1 мың теңге;
3. Негізгі капиталды сатудан түсетін түсімдерден (-)171393,0 мың теңге;
4. Трансферттердің түсімдері 18517564,4 мың теңгені құрады.

Бюджеттік кредиттерді өтеу жоспары 35309,0 мың теңге болса, орындалғаны 41737,1 мың теңге болып, 6428,1 мың теңге артық түскен.

Аудан бюджетінің кірістер түсімінің 77,68 пайызын трансферттердің түсімдері құраса, 22,69 пайызын салықтық түсімдер, 0,34 пайызын салықтан тыс түсімдер, (-)0,71 пайызын негізгі капиталды сатудан түскен түсімдер құрайды. Негізгі капиталды сатудан түскен түсімдердің үлесі (пайызы) теріс мәнінде шыққанына аудан бюджетінен 2018 жылдың маусым айында күшіне енген соттың шешімі бойынша жеке тұлғаға қайтаруға жататын 315,1 млн. теңгені шұғыл түрде өтеу қажеттілігі себеп болды. Ол кезде аудан әкімдігінің соттардың шешімдері бойынша міндеттемелерді орындауға арналған резерв қорына тиісті қаржы бөлуге мүмкіндік болмады. Оған қоса, 01.01.2018 жылға қалыптасқан бос қалдық одан алдын – ақпан айында басқа мақсаттарға бағытталып болған болатын.

**2.2 Жергілікті бюджет кірістерінің атқарылуын бағалау.**

2018 жылғы бюджеттің атқарылуы барысында аудандық бюджеттің өз кірістерінің нақтыланған болжамы 5226806,0 мың теңге болса, 5317650,3 мың теңгеге немесе 101,7% орындалды.

Жыл басында бекітілген бюджетпен салыстырғанда салықтық түсімдер болжамы (-)391251,0 мың теңгеге, салықтық емес түсімдер болжамы (+)49351,0 мың теңгеге, негізгі капиталды сатудан түскен түсімдер болжамы (+)5900,0 мың теңгеге – жалпы (-)336000,0 мың теңгеге азайтылып өзгертілді.

Сонымен қатар, жергілікті бюджетке түсетін түсімдер болжамы 90844,3 мың теңгеге артығымен орындалған.

Жалпы өз кірістердің орындалуы 33 бюджеттік сыныптама кодтары (БСК) бойынша жүзеге асырылған. Сонымен қатар, 31 код бойынша кірістер жоспары артық орындалса, 2 код бойынша жоспар орындалмады, атап жазғанда:

БСК 206109 – салықтық емес басқа да түісмдер (-7290,9) мың теңгеге;

БСК 301102 – мемлекеттік мүлікті сатудан түсетін түсімдер (-299870,8) мың теңгеге.

2018 жылы түскен соманы (5317650,4 мың теңге) 2017 жылы түскен сомамен (5645531,4 мың теңге) салыстырғанда меншікті кірістер -327881,0 мың теңгеге аз түсіп, 94,2%-ға орындалды. Аталған **түсімдердің көлемінің төмендеген себептерінің негізгісі** мемлекеттік мүлікті жекешелендіру бойынша 2017 жылғы сауда-сатықтың нәтижелері 2018 жылы сот шешімі бойынша жарамсыз деп танылғанына байланысты «BeyAzh Trans» ЖШС-гі пайдасына қайтаруға жататын -315100,0 мың теңгені аудан бюджетінен БСК 301102-ден төлінуі болған.

**2.2.1. Салықтық түсімдерді талдау.**

Салықтық түсімдер 5047803,0 мың теңгеде жоспарланып 5409115,2 мың теңгеде немесе 107,2 пайызға орындалды. Оның ішінде:

Төлем көзінен салық салынбайтын табыстардан ұсталатын жеке табыс салығы 532165,0 мың теңгеде жоспарланып 537896,3 мың теңгеде немесе 101,1 пайызға, яғни 5731,3 мың теңгеге артығымен орындалды.

Жеке меншiкке салынатын салықтар 3746043,0 мың теңгеге жоспарланып, 4079574,2 мың теңгеге немесе 108,9 пайызға, яғни 333531,2 мың теңгеге артығымен орындалды.

Тауарларға, жұмыстарға және қызметтерге салынатын iшкi салықтар 683960,0 мың теңге жоспарының орнына 704736,8 мың теңгеге немесе 103,0 пайызға атқарылды. 20776,8 мың теңгеге артығымен орындалды.

Басқа да салықтар 8979,0 мың теңге жоспарының орнына 9893,6 мың теңгеге немесе 110,2 пайызға атқарылды. 914,6 мың теңгеге артығымен орындалды.

Заңдық маңызы бар әрекеттерді жасағаны және (немесе) оған уәкілеттігі бар мемлекеттік органдар немесе лауазымды адамдар құжаттар бергені үшін алынатын міндетті төлемдер 76656,0 мың теңге жоспарының орнына 77014,4 мың теңгеге немесе 100,5 пайызға атқарылды. 358,4 мың теңгеге артығымен орындалды.

**2.2.2**. **Салықтық емес түсімдерді талдау.**

 Салықтық емес түсімдербойынша 73669,0 мың теңге жоспары 79928,1 мың теңгеге немесе 108,5 пайызға орындалды. Оның ішінде:

Мемлекет меншігіндегі мүлікті жалға беруден түсетін кірістер бойынша 10892,0 мың теңге жоспары 15742,5 мың теңгеге немесе 144,5 пайызға орындалды. 4850,5 мың теңгеге артығымен орындалды. Соның ішінде, 2858,4 мың теңге ауылдық округтерінің бюджеттеріне түскенін атап айту қажет.

Мемлекеттік мекемелер салатын айыппұлдар, өсімпұлдар, санкциялар бойынша 2770,0 мың теңге жоспары 3505,7 мың теңгеге немесе 126,6 пайызға орындалды. 735,7 мың теңгеге артығымен орындалды.

Жергіліктік бюджетке түсетін басқа да салықтық емес түсімдер бойынша 60007,0 теңгеде жоспары 60679,9 мың теңгеге немесе 101,1 пайызға атқарылды.

**2.2.3.** **Негізгі капиталды сатудан түскен түсімдерді талдау.**

Негізгі капиталды сатудан нақты түскен түсімдер көрсеткіші 2018 жылы (-)171393,0 мың теңгені құраған. Жоспар 105334,0 мың теңге болған.

Оның ішінде: жергілікті бюджеттен қаржыландырылатын мемлекеттік мекемелерге бекітілген мүлікті сатудан түсетін түсімдер (-)290621,9 мың теңгеге теріс орындалды. Бұндай көрсеткіштің себебі жоғарыда баяндалған. Яғни, (-)315100,0 мың теңге сот шешімі бойынша жеке тұлғаға қайтарылды. Сондай ақ, бюджетке таза кіріс болған сомаларды есептегенде аудандық коммуналдық мүлікті (жекешелендіруден) сатудан 15229,2 мың теңге, ал ауылдық округтердің мүліктерін (жекешелендіруден) сатудан 4494,4 мың теңге түскен. Сонымен қатар, 4754,5 мың теңге коммуналдық тұрғын үйлерді жекешелендіруден түсті.

Жер учаскелеріне жалға алу құқығын сатудан түскен түсім 119228,9 мың теңгені құрады.

**2.2.4.** **Трансферттер түсімдерін талдау.**

 Трансферт түсімдері бойынша 16495769,0 мың теңгемен бекітіліп, жыл ішінде 18417262,0 мың теңгеге нақтыланса, орындалуы 18409339,0 мың теңге, немесе 99,9%-ға орындалған.

Жоғары тұрған бюджеттен берілетін 17345607,0 мың теңге трансферттердің құрамында ағымдағы нысаналы трансферттер 34,2 пайызды, немесе 5932029,0 мың теңгені, нысаналы даму трансферттері 14,2 пайызды, немесе 2463348,0 мың теңгені, субвенция 51,6 пайызды, немесе 8950230,0 мың теңгені құрады. 2018 жылы жоғары тұрған бюджеттен 390,0 мың теңге ағымдағы нысаналы трансферттер жоспардан артық жолданған.

Аудандық бюджеттен қала/ауылдық округтердің бюджеттеріне 650245,0 мың теңге жолданған. Соның ішінде: 367119,0 мың теңге ағымдағы нысаналы трансферттер, 283126,0 мың теңге субвенция ретінде берілген.

Қала/ауылдық округтердің бюджеттерінен аудандық бюджетке 421800,0 мың теңге бюджеттік алымдар жоспарланып, 413487,4 мың теңгеге орындалды немесе 98,0% құрады. Орындалмағаны 8312,6 мың теңге.

**2.3. Аудандық бюджеттің шығыстарының атқарылуын бағалау.**

2018 жылғы жалпы аудан бюджеттің шығыс бөлігі 22202109,0 мың теңге болып бекітіліп, нақтылаулар мен түзетулер нәтижесінде 24 274 207,0 мың теңгеге жетті. Атқарылуы 24 217 105,0 мың теңгеге орындалды немесе 99,7 пайызды құрады.

Аудандық бюджеттік бағдарлама әкімшілері бойынша қаражаттың игерілуі келесі көрсеткіштермен айқындалады:

***1-ші функционалдық топ «Жалпы сипаттағы мемлекеттік қызметтер»***

Басқару органдары бойынша 2018 жылғы бюджет 868692,0 мың теңге көлемінде бекітілді. Орындалуы 865980,1 мың теңге немесе 99,7% құрады. Осы топ бойынша аудан мәслихатының, аудан әкімінің, қала және ауыл әкімдерінің, қаржы бөлімі, экономика және бюджеттік жоспарлау бөлімінің аппараттары және олардың күрделі шығыстары қаржыландырылды. Сонымен қатар, аудан әкімдігінің шұғыл шығындарға арналған резерв қорынан берілген 20060,0 мың теңге және үш ауылдық округтер әкімдіктеріне күрделі жөндеу жұмыстарына ЖСҚ әзірлеуге бөлінген 6000,0 мың теңге. Орындалмаған 2711,9 мың теңгенің басым бөлігі ауылдық округтердің әкімдер аппараттарында жыл соңына қалыптасқан мемлекеттік сатуп алудан және ерекшеліктерде қалыптасқан үнем.

***2-ші функционалдық топ «Қорғаныс»***

Шығындар аудан әкімінің аппараты арқылы өтті.

Жалпыға бірдей әскери міндетті атқару шеңберіндегі іс-шаралар бойынша 3692,0,0 мың теңге бөлініп 3690,9 мың теңге, яғни 100% игерілді.

Аудан ауқымдағы дала өрттерінің, сондай-ақ мемлекеттік өртке қарсы қызмет органдары құрылмаған елдi мекендерде өрттердің алдын алу және оларды сөндіру жөніндегі іс-шараларға 676,0 мың теңге бөлініп, 671,8 мың теңгеге немесе 99,4% игерілді.

***3-ші функционалдық топ «Қоғамдық тәртіп, қауіпсіздік, құқықтық, сот, қылмыстық-атқару қызметі»***

Бұл топ бойынша нақтыланған бюджет 45661,0 мың теңге жоспарланып, толық игерілді. Шығындар ауданның жолаушылар көлігі және автомобиль жолдары бөлімі арқылы өтті.

***4-ші функционалдық топ «Білім беру»***

Білім беру шығыстары қаржыландыру жоспары бойынша есепті кезеңде 16889628,0 мың теңгені, ал кассалық орындалуы 16887373,2 мың теңгені құрады немесе 100% игерілді. Осы функционалдық топта мына бағыттарғы қаржы бөлінді:

2018 жылы қала/ауылдық округтерге қарасты 9 балабақшалардың шығындары 322325,0 мың теңгені құрап, 100% игерілді.

Мектепке дейінгі білім беру ұйымдарында мемлекеттік білім беру тапсырысын іске асыруға 2192770,0 мың теңге жоспарланып, игерілуі 2192769,4 мың теңге, яғни 100% игерілді. Бұл шығындар аудан бюджетінен қаржыландырылды.

Оқушыларды мектепке тасымалдау қызметтерін қаржыландыру қала/ауылдық округтер арқылы өтіп, бөлінген 118195,0 мың теңгеден 116960,7 мың теңге игерілді, 1234,3 мың теңге үнемделген қаржы, орындалуы 99,0%.

Жалпы білім беру бағдарламасы бойынша 11759148,0 мың теңге бөлініп, касалық орындалуы 11759143,4 мың теңге, яғни 100% игерілді.

Балаларға қосымша білім беру бағдарламасы бойынша шығындары 62476,0 мың теңге құрап, толығымен игерілді.

Балалар мен жасөспірімдерге спорт бойынша қосымша білім беру бағдарламасы бойынша (БЖӨСМ – ДЮСШ) 107601,0 мың теңге жоспарланып, 107593,7 мың теңгеге орындалды, яғни 100% игерілді. 01.01.2019 жылға ауданда екі спорт мектебі жұмыс атқаруда – Есік қаласы мен Шелек ауылында.

Мектепке дейінгі және мектепте білім беру объектілерін салу және реконструкциялау бағдарламасы бойынша жалпы 841458,0 мың теңге бөлініп, игерілгені 840457,5 немесе 99,9% құрады. Соның ішінде: 2017 жылы басталған Ават ауылында орта мектептердің құрылысын аяқтауына 10962,0 мың теңге, Өрікті ауылында Б.Майлин атындағы орта мектепке 300 орынды жалғаса салу құрылысына 819496 мың теңге, Төле би ауылында 450 орынды орта мектеп құрылысына ЖСҚ әзірлеуге 15000,0 мың теңге бөлінді. Сонымен қатар, осы бағдарлама бойынша 1000,0 мың теңге – Қазақстан ауылындағы Қайыпов атындағы орта мектеп және Ташкенсаз ауылындағы Абдуллин атындағы орта мектеп ғимараттарына 300-орынды жапсыра салынған бөліктерінің құрылысына ЖСҚ-ларды әзірлеуге бөлінген қаражат мемлекеттік сатып алудың қорытындысы есепті кезеңде шықпауы себепті игерілмеді.

Техникалық және кәсіптік, орта білімнен кейінгі білім беру бағдарламасы бойынша бөлінген 65127,0 мың теңге 100% игерілді.

Білім беру бөлімі аппаратын қамтамасыз ету шығындары 19984,0 мың теңгені құрап, кассалық шығыны 19979,5 мың теңгеге игеріліп, 100% құрады.

Білім беру мекемелерінде білім беру жүйесін ақпараттандыруға бөлінген 38000,0 мың теңге толық игерілді.

Білім беру мекемелеріне оқулықтарды сатып алу мен оларды жеткізуге транспорттық шығындарына бөлінген 527524,0 мың теңге 100% игерілді.

Білім бөлімінің күрделі шығыстарына бөлінген 12000,0 мың теңге толық игерілді. Соның ішінде білім бөліміне 7000,0 мың теңгеге қызметтік автокөлік және 5000,0 мың теңгеге жиһаз сатып алынды.

Жетім балаларды күтіп-ұстау үшін олардың қамқоршыларына ай сайынғы ақшалай қаражат төлемдерге бөлінген 81111,0 мың теңге толық игерілді.

Білім беру мекемелерінің күрделі шығыстарына жалпы 740148,0 мың теңге бөлініп, орындалуы 740146,8 мың теңге, немесе 100% құрады.

Соның ішінде:

- материалдық-техникалық базасын нығайтуға жалпы бөлінген 112833,0 теңге, соның ішінде: негізгі құралдар сатып алуға (МТБ) былтыр қолданысқа берілген Алға, Жаңашаруа орта мектептеріне 31712,0 мың теңге, 2018 жылы құрылысы аяқталған Өрікті ауылындағы орта мектепке 15800,0 мың теңге және күрделі жөндеуден өткен А.Саттаров атындағы орта мектепке 24000,0 мың теңге. Басқа мектептердің материалдық-техникалық базасын нығайтуға жалпы 101632,0 мың теңге бөлінген, соның ішінде: 9537,0 мың теңге мектептерде IT-сыныптар ашу үшін және басқа цифрлық инфрақұрылымға 50774,0 мың теңге.

- мектептерде видеобақылау жүйесін орнатуға 61679,0 мың теңге.

- мектептердің сұйық отын қазандықтарына сайман сатып алуға 15421,0 мың теңге, 5 мектептің, 1 балабақшаның және 1 оқу-өндіріс комбинатының жылыту қазандықтарын негізгі ғимараттан тыс жерге шығару жұмыстарына 25531,0 мың теңге, 3 орта мектептің қазандықтарын ауыстыруға 11350,0 мың теңге бөлінді.

- күрделі жөндеу бағыты бойынша жалпы 453023,0 мың теңге бөлінді: Қаратұрық ауылындағы А.Саттаров атындағы орта мектепті күрделі жөндеуге 436459,0 мың теңге; Байтұрсынов, Жандосов атындағы және Аймен орта мектептерін күрделі жөндеу жүргізу жұмыстарына жобалық-сметалық құжаттамаларын әзірлеу үшін жалпы 16564,0 мың теңге.

Жергілікті атқарушы органдардың сот шешімі бойынша міндеттемелерін орындау бағдарламасы бойынша 1761,0 мың теңге бөлінді. Қаржы Алматы облыстық сотының азаматтық және әкімшілік істер бойынша апелляциялық сот алқасының 17.11.2014 жылғы №2а-1623/14 шешімі бойынша «Гүлдер» №38 балалар бақшасы» МКҚК-ны тарапынан жеке кәсіпкер «Султанбаева А.С.» пайдасына төлеуге жататын борышты өтеу үшін бөлінді.

***6-ші функционалдық топ «Әлеуметтік көмек және әлеуметтік қамсыздандыру»***

Әлеуметтік көмек және әлеуметтік қамсыздандыруға бюджеттен 1421573,0 мың теңге бөлініп, оның 1418783,4 мың теңгесі игерілген немесе 99,8% құрады. Игерілмеген 2789,6 мың теңге. Осы функционалдық топта мына бағыттарғы қаржы бөлінді:

Мемлекеттік атаулы әлеуметтік көмек бағдарламасы бойынша 503804,0 мың теңге бөлініп 100% орындалды.

Патронат тәрбиешілерге берілген балаларды асырап бағу бағдарламасы бойынша бөлінген 9560,0 мың теңге орындалуы 9559,4 мың теңге, немесе 100% игерілді.

Жетім балаларды және ата-аналарының қамқорынсыз қалған, отбасылық үлгідегі балалар үйлері мен асыраушы отбасыларындағы балаларды мемлекеттік қолдау бағдарламасы бойынша 14115,0 мың теңгеден 14114,0 мың теңгесі игерілді, 100%.

Жұмыспен қамту – 2020 бағдарламасы шеңберінде жұмыссыздарға (жалақыны ішінара субсидиялауға, кәсіптік және қайта даярлауға, қоғамдық жұмыстарға, жастар практикасына, халықты жұмыспен қамту саласында азаматтарды әлеуметтік қорғау жөніндегі қосымша шараларға) бөлінген 296977,0 мың теңге бөлініп, орындалуы 296924,1 мың теңге құрады немесе 100% игерілді.

Ауылдық жерлерде тұратын денсаулық сақтау, білім беру, әлеуметтік қамтамасыз ету, мәдениет, спорт және ветеринар мамандарына отын сатып алуға бөлінген 79080,0 мың теңге қаражаттан 78908,1 мың теңгесі игерілді – 99,8%.

Тұрғын үйге көмек көрсету бағдарламасы бойынша бөлінген 80006,0 мың теңге қаражаттан 79993,2 мың теңгесі игерілді - 100%-ға орындалды.

Мұқтаж азаматтардың жекелеген топтарына әлеуметтік көмек бағдарламасы бөлінген 35913,0 мың теңгеде 33443,6 мың теңге игерілді –93,1%-ға орындалды. Орындалмаған 2469,4 мың теңге - қылмыстық-атқару жүйесіндегі пробация қызметінің есебінде тұрған адамдарға біржолғы әлеуметтік ақшалай көмекке арналған тиісті 4000,0 мың теңге қаражат аудан бюджетіне жылдың аяғындағана (қараша айында) бөлінгені және осы көмекті алатын азаматтардың тиісті құжаттары толық (дұрыс) болмауы себепті толық игерілмеді.

Үйден тәрбиеленіп оқытылатын мүгедек балаларды материалдық қамтамасыз етуге арналған 12985,0 мың теңгенің 12976,4 мың теңгесі орындалды, яғни 99,8% игерілді.

Мұқтаж азаматтарға үйде әлеуметтiк көмек көрсету бағдарламасы бойынша бөлінген 64841,0 мың теңге 100% игерілді.

Мүгедектерді оңалту жеке бағдарламасына сәйкес, мұқтаж мүгедектерді міндетті гигиеналық құралдармен және ымдау тілі мамандарының қызмет көрсетуін, жеке көмекшілермен қамтамасыз ету бағдарламасы бойынша бөлінген 195536,0 мың теңге немесе 100% игерілді.

Жұмыспен қамту орталығын қамтамасыз етуге 60393,0 мың теңге бөлініп 100 % игерілді.

Жұмыспен қамту және әлеуметтік бағдарламалар бөлімі аппаратын қамтамасыз етуге 51011,0 мың теңгенің 50981,6 мың теңгесі игерілген немесе 99,9 % орындалған.

Жәрдемақыларды және басқа да әлеуметтік төлемдерді есептеу, төлеу мен жеткізу бойынша қызметтерге ақы төлеу бағдарламасына бөлінген 11660, мың теңге толық игерілді.

Мүгедектердің құқықтарын қамтамасыз ету және өмір сүру сапасын жақсарту жөніндегі іс-шаралар жоспарын іске асыруға 3692,0 мың теңге бөлініп, 3690,0 мың теңгеге, немесе 99,9% игерілді.

***7-ші функционалдық топ «Тұрғын-үй коммуналдық шаруашылық»***

Тұрғын үй коммуналдық шаруашылыққа 2018 жылы 1978162,0 мың теңге бөлініп, орындалуы 1931944,2 мың теңге, немесе 97,7%.

Осы функционалдық топта мына бағыттарғы қаржы бөлінді:

Мемлекет мұхтажы үшін жер учаскелерін алу шаралары 337,0 мың теңгеге қаржыландырылды.

Коммуналдық тұрғын үй қорының тұрғын үйін жобалау және (немесе) салу, реконструкциялау бағдарламасы бойынша Есік қаласында 60-пәтерлі жалдау тұрғын үйдің құрылысы және Есік қаласында 30-пәтерлі тұрғын үйдің жобалау-сметалық құжаттамасын әзірлеуге жалпы 470898,0 мың теңге бөлініп 470224,5 мың теңгесі 99,9% игерілді. Игерілмеген 673,5 мың теңге үнемделіп, оның ішінде 672,6 мың теңгесі Есік қаласында 60-пәтерлі жалдау тұрғын үйдің құрылысына бөлінген қаражаттан мемлекеттік сатып алу нәтижесінде қалған тендерлік үнем.

Инженерлік-коммуникациялық инфрақұрылымды жобалау, дамыту және (немесе) жайластыру бағдарламасы бойынша Есік қаласында 60-пәтерлі жалдау тұрғын үйдің инженерлік-коммуникациялық инфрақұрылымын құрылысы мен абаттандыруға, Есік қаласындағы сол үйдің және тағы бір 30-пәтерлі тұрғын үйдің, Шелек, Қазақстан, Ақши ауылдарында инженерлік-коммуникациялық инфрақұрылымын құрылысына жобалау-сметалық құжаттамасын әзірлеу үшін жалпы 117674,0 мың теңге бөлініп 115385,6 мың теңгесі 98,1% игерілді. Игерілмеген 2288,4 мың теңге - Ақши ауылында жеке тұрғын-үй құрылысына инженерлік-коммуникациялық желілерінің құрылысына ЖСҚ әзірлеуге бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі, құжаттаманы дайындау мерзімі 2018 жылдың 31 желтоқсаны болғандықтан бағдарлама әкімшісі сараптамадан өткізуге мемлекеттік сатып алуды өткізуді үлгермеді.

Тұрғын үй коммуналдық шаруашылық бөлімі аппаратының қаржыландыру жоспары 13759,0 мың теңге болса, кассасы 13589,8 мың теңге немесе 98,8 % құрайды. 169,2 мың теңге үнемделген сома.

Тұрғын үй коммуналдық шаруашылық бөлімінің күрделі шығыстарына бөлінген 7000,0 мың теңгеге қызметтік автокөлік сатып алынып, толық игерілді.

Ведомстволық бағыныстағы ұйымдарының күрделі шығыстарын қаржыландыруға 28805,0 мың теңге бөлініп, толық игерілді.

Ауылдық округтерге коммуналдық шығыстарын өтеуге арналған жергілікті бюджеттен бөлінген 147000,0 мың теңге трансферттер толық аударылды.

Ауылдық елді мекендерде сумен жабдықтау және су бұру жүйесін дамыту бағдарламасы бойынша 1027136,0 мың теңге бөлініп, орындалуы 1009382,8, немесе 98,3%-ға игерілді. Бұл бағдарламада Алмалы, Шелек ауылдарында кәріз жүйелерінің құрылысы; Ават, Нұрлы, Ащысай, Екпінді, Казатком, Көлді ауылдарындағы ауыз су жүйелерінің құрылысы мен жаңғырту; Шелек және Ават ауылдарындағы кәріз жүйелерінің құрылысына әзірленген ЖСҚ-ды түзету; Еңбекшіқазақ ауданының топтық су таратқыштың құрылысына әзірленген жобалау-сметалық құжаттаманы мемлекеттік сараптамадан өткізу; Балтабай, Қазақстан, Ащыбұлақ ауылдарындағы ауыз су жүйелерінің құрылысы мен жаңғырту жұмыстарына ЖСҚ әзірлеу жоспарланған. Орындалмаған 17753,2 мың теңгеден - 1586,3 мың теңге Шелек аылының кәріз жүйесінің құрылысына әзірленген ЖСҚ-ны түзету жұмыстарына бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі, мердігер компания жұмысты уақытылы аяқтамай құжаттаманы бағдарлама әкімшісіне ұсынбады; - 1204,5 мың теңге Ават ауылының сумен қамту жүйесінің құрылысына әзірленген ЖСҚ-ны түзету жұмыстарына бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі, мердігер компания жұмысты уақытылы аяқтамай құжаттаманы бағдарлама әкімшісіне ұсынбады; - 639,0 мың теңге Алмалы ауылының кәріз жүйесінің құрылысына бөлінген қаражаттан мемлекеттік сатып алудан қалған тендерлік үнем; - 145,0 мың теңге Ават ауылының сумен қамту жүйесінің құрылысы мен қайта құрылымдау жұмыстарына бөлінген қаражаттан құрылыс жұмыстарды авторлық қадағалауға арналған сомасы мердігер компания тарапынан атқарылған жұмыстар туралы актілерді бағдарлама әкімшісіне уақытылы өткізбеуіне байланысты аударылмады; - 14177,0 мың теңге – Балтабай, Қазақстан, Ащыбұлақ ауылдарында ауыз су жүйелерінің құрылысы мен қайта жаңғыртуға ЖСҚ әзірлеуге жоспарланған қаражат мемлекеттік сатып алулар бірнеше рет қайта жарияланып, қорытындысы есепті кезеңде шықпағаны себепті игерілмеді; 1,4 мың теңге үнемделген сома. Бұл бағытта бюджеттік бағдарлама әкімшісі *(аудандық тұрғын үй-коммуналдық шаруашылық және тұрғын үй инспекциясы бөлімі)* тарапынан Казатком ауылындағы ауыз су жүйесінің құрылысына нысаналы трансферт ретінде бөлінген қаражаттың бір бөлігін Екпінді және Көлді ауылдарында өткізілген осындай жұмыстарды қаржыландыруға жібергенін атап ету қажет.

Елді мекендерді абаттандыру және көркейту бағыты бойынша жоспарланған жұмыстар қала/ауылдық округтер мен аудандық тұрғын үй-коммуналдық шаруашылық және тұрғын үй инспекциясы бөлімі арқылы жүргізілді.

Қала/ауылдық округтер арқылы елді мекендердегі көшелерді жарықтандыру жұмыстарына 64549,0 мың теңге бөлініп, орындалуы 63323,0 мың теңгені, немесе 98,1% құрады. 1226,0 мың теңге үнемделген сома.

Елді мекендердің санитариясын қамтамасыз ету жұмыстарына 30137,0 мың теңге бөлініп, орындалуы 30136,7 мың теңгені, немесе 100% құрады.

 Жерлеу орындарын ұстау және туыстары жоқ адамдарды жерлеу жұмыстарына 1550,0 мың теңгеден тек 250,0 мың теңгесі игерілді. 1300,0 мың теңге туыстары жоқ адамдарды жерлеуге жоспарланған көлемден аз болуынан үнемделді.

Елді мекендерді абаттандыру мен көгалдандыру жұмыстарына 59582,0 мың теңге бөлініп, орындалуы 58485,8 мың теңгені, немесе 98,2%. 1096,2 мың теңге үнемделді.

Жоғарыда аталған қала/ауылдық округтер арқылы жүргізілген елді мекендерді көркейту жұмыстары бойынша қалған қаржы ауылдық округтердің бюджеттерінде мемлекеттік сатып алулардан қалыптасқан үнем, ерекшеліктер қалдықтары, сонымен қатар кейбір әкімдіктердің есеп-шоттарында жоспарланған көлемдегі салық түсімдер түспегеніне байланысты шығыс операцияларын жүзеге асыра алмағаны себепті игерілмеді.

Аудандық тұрғын үй-коммуналдық шаруашылық және тұрғын үй инспекциясы бөлімі арқылы келесі жұмыстар жүргізілді.

Елді мекендердің санитариясын қамтамасыз ету жұмыстарына 564,0 мың теңге бөлініп, орындалуы 432,1 мың теңгені, немесе 76,6% құрады. 131,9 мың теңге үнемделді.

Елді мекендердегі көшелерді жарықтандыру жұмыстарына 9000,0 мың теңге бөлініп, толық игерілді.

Елді мекендерді абаттандыру мен көгалдандыру жұмыстарына 147171,0 мың теңге бөлініп, орындалуы 125592,6 мың теңгені, немесе 85,3% құрады. Қаражат Есік қаласындағы Амангелді көшесін абаттандыруға, Есік қаласындағы Алматы көшесі бойындағы Ұлы Отан соғысына арналған ескерткішті жөндеу мен аумағын абаттандыруға, Шелек ауылдық округі әкімдігінің аумағын, Шелек ауылының орталық саябағын және Есік қаласындағы М.Ысқақ атындағы көшені абаттандыру үшін ЖСҚ әзірлеуге бөлінген. 21578,4 мың теңге игерілмеді, соның ішінде 21300,0 мың теңге – Шелек ауылдық округі әкімдігінің аумағын, Шелек ауылының орталық саябағын және Есік қаласындағы М.Ысқақ атындағы көшені абаттандыру үшін ЖСҚ әзірлеуге жоспарланған қаражат мемлекеттік сатып алулар бірнеше рет қайта жарияланып, қорытындысы есепті кезеңде шықпағаны себепті игерілмеді. Қалған 278,4 мың теңге үнемделген сома.

***8-ші функционалдық топ «Мәдениет, спорт, туризм және ақпараттық кеңістік»***

Мәдени-демалыс жұмысын қолдауға (мәдениет үйлерді ұстауға) 143551,0 мың теңге толығымен игерілді.

Дене шынықтыру және спорт бөлімінің қаржыландыру жоспары 6886,0 мың теңгені құрап, орындалуы 6881,4 мың теңгені, немесе 99,9% орындалды.

Сол бөлімге бағынысты мемлекеттік мекемелердің күрделі шығыстарына арналған 14000,0 мың теңге толық игерілді.

Аудандық деңгейде спорттық жарыстар өткiзу жалпы бөлінген 2614,0 мың теңге толық игерілді.

Әртүрлi спорт түрлерi бойынша аудан құрама командаларының мүшелерiн дайындау және олардың облыстық спорт жарыстарына қатысуына бөлінген 6818,0 мың теңге толық игерілді.

 Кітапханалар бойынша жоспарланған 51626,0 мың теңгеден кассалық шығыны 51623,2 мың теңгені, немесе 100% игерілді.

Мемлекеттік тілді дамытуға бюджеттен бөлінген 1015,0 мың теңге толығымен орындалған.

Мемлекеттік ақпараттық саясат жүргізу жөніндегі қызметтерге (БАҚ-да ақпарат жарялау) 12836,0 мың теңге бөлініп 12835,9 мың теңгесі аударылды, немесе 100% игерілді.

Мәдениет және тілдерді дамыту бөлімін ұстауға 9273,0 мың теңге бөлініп 100% орындалды.

Сол бөлімге бағынысты мекемелердің күрделі шығыстарына арналған 16532,0 мың теңге де толық игерілді. Осы бағдарлама бойынша қаражат Есік қаласы және Көлді ауылындағы мәдениет үйлерді күрделі жөндеуден өткізуге ЖСҚ әзірлеуге бөлінген.

Жергілікті атқарушы органы резервінің қаражаты есебінен соттардың шешімдері бойынша жергілікті атқарушы органдардың міндеттемелерін орындауға 3092,0 мың теңге бөлінді. Осы қаражат Алматы облысының ауданаралық мамандандырылған экономикалық сотының 25.04.2018 жылғы №1912-18-00-2/1529 шешімі бойынша «КВП құрылыс басқармасы» ЖШС-нің пайдасына төлеуге жататын борышты өтеу үшін бөлінді.

Ішкі саясат бөлімінің қаржыландыру жоспары 19372,0 мың теңгені құрап 100% игерілді.

Сол бөлімнің күрделі шығыстарына арналған 119,0 мың теңгеден 118,5 мың теңгесі пайдаланып, 99,6% игерілді.

***9-ші функционалдық топ «Отын-энергетика кешенi және жер қойнауын пайдалану»***

Бұл бағытта Тескенсу ауылының электр беру желілерінің құрылысы мен қайта құрылымдауына 31321,0 мың теңге бөлініп, толық игерілді.

***10-ші функционалдық топ «Ауыл, су, орман, балық шаруашылығы, ерекше қорғалатын табиғи аумақтар, қоршаған ортаны және жануарлар дүниесін қорғау, жер қатынастары»***

Ауыл шаруашылығы бөлімінің 22109,0 мың теңге қаржыландыру жоспары 22102,9 мың теңгеге, немесе 100% орындалды.

Ветеринария бөлімін ұстауға және әртүрлі ветеринариялық шараларға жалпы 260061,0 мың теңге бөлініп, кассалық орындалуы 260059,8 мың теңгені, немесе 100% орындалды.

Жер қатынастары бөлімінің 18358,0 мың теңге бөлініп қаржыландыру жоспары бойынша 18355,6 мың теңгеге немесе 100% орындалды.

Елді мекендердің шекарасын белгiлеу кезiнде жүргiзiлетiн жерге орналастыру жұмыстарына бөлінген 31000,0 мың теңгеден 30999,2 мың теңгесі игерілді, орындалуы 100%.

Мамандарды әлеуметтік қолдау шараларын (көшерақы) іске асыру үшін бөлінген 25746,0 мың теңге және тұрғын үй сатып алуға 108225,0 мың теңге бюджеттік кредиттер («Дипломмен ауылға» бағдарламасы) 100% игерілді.

***11-ші функционалдық топ «Өнеркәсіп, сәулет, қала құрылысы және құрылыс қызметі»***

Құрылыс бөлімінің 19731,0 мың теңге қаржыландыру жоспары 19727,1 мың теңгеге немесе 100% орындалды.

Аудан әкімдігінің шұғыл шығындарға арналған резерв қорынан құрылыс бөлімі арқылы бөлінген 48297,0 теңге 100%-ға игерілді.

Жергілікті атқарушы органы резервінің қаражаты есебінен соттардың шешімдері бойынша жергілікті атқарушы органдардың міндеттемелерін орындауға 7696,0 мың теңге бөлінді. Осы қаражат Алматы облысының ауданаралық мамандандырылған экономикалық сотының 06.06.2018 жылғы №1912-18-00-2/1757 шешімі бойынша «Еңбекшіқазақ ауданының құрылыс бөлімі» ММ-сі тарапынан «MS-Stroy» ЖШС-нің пайдасына төлеуге жататын борышты өтеу үшін бөлінді.

Сәулет және қала құрылысы бөлімінің 11633,0 мың теңге қаржыландыру жоспары 11626,3 мың теңгеге игеріліп, 99,9% орындалды.

Сол бөлімнің күрделі шығыстарына арналған 960,0 мың теңге де толық игерілді.

***12-ші функционалдық топ «Көлік және коммуникация»***

Ауылдық округтерде автомобиль жолдарының жұмыс істеуін қамтамасыз ету үшін 198359,0 мың теңге бөлініп, 100% игерілді. Жұмыстар ауылдық округтердің бюджеттерінен қаржыландырылды.

Автомобиль жолдарының жұмыс істеуін қамтамасыз ету бағдарламасы бойынша 64159,0 мың теңге бөлініп, аудан жолдарын паспорттандыру және диагностика жасау жұмыстары мен ауданның жолдарын қысқы мерзімде күтіп ұстау жұмыстары жүзеге асырылды. Игерілуі 64158,9 мың теңге, немесе 100% құрады.

 Елді-мекендердің көшелерін күрделі және орташа жөндеу жұмыстарына жалпы 551754,0 мың теңге бөлінді. Бұл бағдарлама бойынша Қаракемер ауылының көшелері күрделі, Көктөбе ауылының Сейфуллин көшесі орташа жөндеуден өткізілді. Есік қаласының 3 көшесін және Шелек ауылының 15 көшелерін жөндеуге жобалау-сметалық құжаттамалары мен мемлекеттік сараптамаларын әзірлеуге қаражат бөлінді. Орындалуы 551752,2 мың теңге, немесе 100% құрады.

Жолаушылар көлігі және автомобиль жолдары бөлімін ұстауға 9896,0 мың теңге бөлінді қаржыландыру жоспарының кассалық орындалуы 9890,1 мың теңге құрады, немесе 99,9%.

***13-ші функционалдық топ «Басқалар»***

Кәсіпкерлік бөлімінің 10615,0 мың теңге қаржыландыру жоспары 100% орындалды.

Кәсіпкерлік қызметті қолдау бағыты бойынша бөлінген 2400,0 мың теңге 100%-ға игерілді.

«Өңірлерді дамыту» бағдарламасы шеңберінде ауданның ауылдық округтерінде жолдарды ағымдағы жөндеу үшін жалпы 220119,0 мың теңге бөлінді. Орындалуы 219967,0 мың теңге – 99,9% құрады. Игерілмеген 152,0 мың теңге бөлінген қаражаттардан қалған тендерлік үнемдер.

Осы топта, аудан әкімінің шұғыл шығындарға және соттардың шешімдері бойынша міндеттемелерді орындауға арналған резерв қорларының 2018 жылы бөлінген 80906,0 мың теңгесі аудандық құрылыс, мәдениет, білім бөлімідеріне және аудан әкімінің аппаратына бағытталған.

***14-ші функционалдық топ «Борышқа қызмет көрсету»***

2018 жылы жоғары тұрған бюджетке алынған бюджеттік кредиттер бойынша 49,6 мың теңге ақы өткізілді.

***15-ші функционалдық топ «Трансферттер»***

2018 жылы пайдалынылмаған трансферттерді жоғары тұрған бюджетке 2018 жылы 28541,7 мың теңге қайтарылды.

Өткен есепті кезеңде Ұлттық қордан берілетін нысаналы трансферт есебінен республикалық бюджеттен бөлінген пайдаланылмаған (түгел пайдаланылмаған) нысаналы трансферттердің 1,0 мың теңге қайтарылды.

***16-ші функционалдық топ «Қарыздарды өтеу»***

Жергілікті атқарушы органның жоғары тұрған бюджет алдындағы борышын өтеу барысында 35308,4 мың теңге қайтарылды.

Республикалық бюджеттен бөлінген трансферт есебінен қалыптасқан 0,5 мың теңге қалдығы жоғары бюджетке қайтарылды.

2019 жылдың 1 қаңтарына жалпы аудан бюджеті қаражатының бос қалдығы **181846,3** мың теңгені құрады. Оның ішінде:

- түсімдерден жоспардан тыс түскен 90844,4 мың теңге;

- бюджеттердің шығыс бөліктерінде 01.01.2019 жылға игерілмеген 62496,5 мың теңге;

- бюджеттік кредиттерді өтеуден жоспардан тыс түскен 6428,1 мың теңге;

- жоғары және төмен тұрған бюджеттерден артық және кем түскен трансферттер (-7922,6) мың теңге. Оның ішінде: облыстық бюджеттен артық түскен 390,0 мың теңге ағымдағы нысаналы трансферттер, ауданның қала/ауылдық округтердің бюджеттерінен кем түскен -8312,6 мың теңге бюджеттік алымдар.

- 01.01.2018 жылға болған бос қалдықтың игерілмеген 29999,9 мың теңге қаражаты.

**2.3.1. Жергілікті бюджет шығындарының атқарылуын талдау.**

2018 жылға нақтыланған бюджет бекітілген бюджетпен салыстырғанда 2072098,0 мың теңгеге ұлғайған, немесе 109,3% құрады.

Аудан бюджетінің шығындары 2018 жылы 15 функционалдық топтардан құралды, олар 43 бюджеттік бағдарлама әкімшісімен 320 бюджеттік бағдарламада іске асырылған.

Аудандық бюджеттің функционалдық топтар бойынша шығындар құрамы мынадай:

1) «Жалпы сипаттағы мемлекеттік қызметтер» фунционалдық тобы 1088811,0 мың теңге (жалпы шығыстардың 4,49%);

2) «Қорғаныс» функционалдық тобы 4368,0 мың (0,02%);

3) «Қоғамдық тәртіп, қауіпсіздік, құқықтық, сот, қылмыстық атқару қызметі» фунционалдық тобы 45661,0 мың теңге (0,19%);

4) «Білім беру» фунционалдық тобы 16889628,0 мың теңге (69,58%);

6) «Әлеуметтік көмек және әлеуметтік қамсыздандыру» функционалдық тобы 1421573,0 мың теңге (5,86%);

7) «Тұрғын үй - коммуналдық шаруашылық» функционалдық тобы 2125162,0 мың теңге (8,75%);

8) «Мәдениет, спорт туризм ақпараттық кеңістік» функционалдық тобы 287734,0 мың тенге (1,19%);

9) «Отын-энергетика кешенi және жер қойнауын пайдалану» функционалдық тобы 31321,0 мың тенге (0,13%);

10) «Ауыл, су, орман, балық шаруашылығы, ерекше қорғалатын ортаны және жануарлар дүниесін қорғау, жер қатынастары» фунционалдық тобы 465499,0 мың теңге (1,92%);

11) «Өнеркәсіп, сәулет, қала құрылысы және құрылыс қызметі» фунционалдық тобы 88317,0 мың теңге (0,36 %);

12) «Көлік және коммуникация» функционалдық тобы 824168,0 мың теңге (3,40%);

13) «Басқалар» функционалдық тобы 233134,0 мың теңге (0,96%);

14) Борышқа қызмет көрсету – 51,0 мың теңге (0,0002%);

15) «Трансферттер» функционалдық тобы 733470,0 мың теңге (3,02%).

16) Қарыздарды өтеу – 35310,0 мың теңге (0,15%);

Есепті кезең қорытындылары бойынша жалпы Еңбекшіқазақ ауданы бюджетінің шығындары 24274207,0 мың теңгеге жоспарланып 24211710,5 мың теңгеге немесе 99,7 пайызға атқарылып, жалпы 62496,5 мың теңге сомасында қаражаттар игерілмей қалды. Оның ішінде:

**Республикалық** бюджеттен бөлінген трансферттер толық игерілсе (игерілмеген **24,2** мың теңге – ерекшелік қалдықтары), **облыстық** бюджеттен бөлінген трансферттерден **8270,3** мың теңге игерілмеді, соның ішінде:

- 1000,0 мың теңге – Қазақстан ауылындағы Қайыпов атындағы орта мектеп және Ташкенсаз ауылындағы Абдуллин атындағы орта мектеп ғимараттарына 300-орынды жапсыра салынған бөліктерінің құрылысына ЖСҚ-ларды әзірлеуге бөлінген қаражат мемлекеттік сатып алудың қорытындысы есепті кезеңде шықпауы себепті игерілмеді *(аудандық құрылыс бөлімі)*;

- 672,6 мың теңге - Есік қаласында 60-пәтерлі жалдау тұрғын үйдің құрылысына бөлінген қаражаттан мемлекеттік сатып алудан қалған тендерлік үнем *(аудандық құрылыс бөлімі)*;

- 2288,4 мың теңге - Ақши ауылында жеке тұрғын-үй құрылысына инженерлік-коммуникациялық желілерінің құрылысына ЖСҚ әзірлеуге бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі, құжаттаманы дайындау мерзімі 2018 жылдың 31 желтоқсаны болғандықтан бағдарлама әкімшісі сараптамадан өткізуге мемлекеттік сатып алуды өткізуді үлгермеді *(аудандық құрылыс бөлімі)*;

- 1586,3 мың теңге - Шелек ауылының кәріз жүйесінің құрылысына әзірленген ЖСҚ-ны түзету жұмыстарына бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі, мердігер компания жұмысты уақытылы аяқтамай құжаттаманы бағдарлама әкімшісіне ұсынбады *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 1204,5 мың теңге - Ават ауылының сумен қамту жүйесінің құрылысына әзірленген ЖСҚ-ны түзету жұмыстарына бөлінген қаражаттан құжаттаманы мемлекеттік сараптамадан өткізуге арналған сомасы қалған. Себебі мердігер компания жұмысты уақытылы аяқтамай құжаттаманы бағдарлама әкімшісіне ұсынбады *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 639,0 мың теңге - Алмалы ауылының кәріз жүйесінің құрылысына бөлінген қаражаттан мемлекеттік сатып алудан қалған тендерлік үнем *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 145,0 мың теңге - Ават ауылының сумен қамту жүйесінің құрылысы мен қайта құрылымдау жұмыстарына бөлінген қаражаттан құрылыс жұмыстарды авторлық қадағалауға арналған сомасы мердігер компания тарапынан атқарылған жұмыстар туралы актілерді бағдарлама әкімшісіне уақытылы өткізбеуіне байланысты аударылмады *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 172,0 мың теңге – ауылдық жерлерде тұратын және жұмыс істейтін мемлекеттік әлеуметтік саладағы қызметкерлерге отын сатып алу үшін төленетін әлеуметтік төлемдер алушылар саны себепті жоспардан аз тіркелгеніне және құжаттардың ұсынылмағаны байланысты игерілмеген қалдық *(аудандық жұмыспен қамту және әлеуметтік бағдарламалар бөлімі)*;

- 390,0 мың теңге – жоғары тұрған бюджеттен артық түскен нысаналы трансферт;

- басқалар 172,5 мың теңге – үнем және ерекшеліктер қалдықтары.

**Аудандық** бюджеттен бөлінген қаражаттан **54202,0** мың теңге игерілмей қалды, соның ішінде:

- 14177,0 мың теңге – Балтабай, Қазақстан, Ащыбұлақ ауылдарында ауыз су жүйелерінің құрылысы мен қайта жаңғыртуға ЖСҚ әзірлеуге жоспарланған қаражат мемлекеттік сатып алулар бірнеше рет қайта жарияланып, қорытындысы есепті кезеңде шықпағаны себепті игерілмеді *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 21300,0 мың теңге – Шелек ауылдық округі әкімдігінің аумағын, Шелек ауылының орталық саябағын және Есік қаласындағы М.Ысқақ атындағы көшені абаттандыру үшін ЖСҚ әзірлеуге жоспарланған қаражат мемлекеттік сатып алулар бірнеше рет қайта жарияланып, есепті кезеңде қорытындысы шықпағанына байланысты игерілмеді *(аудандық тұрғын үй-коммуналдық шаруашылық және тұрғын үй инспекциясы бөлімі)*;

- 2469,4 мың теңге - қылмыстық-атқару жүйесіндегі пробация қызметінің есебінде тұрған адамдарға біржолғы әлеуметтік ақшалай көмекке арналған тиісті 4000,0 мың теңге қаражат аудан бюджетіне жылдың аяғындағана (қараша айында) бөлінгені және осы көмекті алатын азаматтардың тиісті құжаттары толық (дұрыс) болмауына байланысты толық игерілмеді *(аудандық жұмыспен қамту және әлеуметтік бағдарламалар бөлімі)*;

- 7581,5 мың теңге – 26 ауылдық округтердің бюджеттерінде мемлекеттік сатып алулардан қалыптасқан үнем, ерекшеліктер қалдықтары, сонымен қатар кейбір әкімдіктердің есеп-шоттарында жоспарланған көлемдегі салық түсімдер түспегеніне байланысты шығыс операцияларын жүзеге асыра алмағаны себепті *(қала/ауылдық округтер әкімдіктері)*;

- 8312,6 мың теңге – аудандық бюджетке аударуға жататын бюджеттік алымдар тиісті әкімдіктердің есеп-шоттарында жоспарланған көлемдегі салық түсімдер түспегеніне байланысты аударылмады *(Есік қаласы және Шелек ауылдық округінің әкімдіктері*).

- басқалар 361,5 мың теңге – үнем және ерекшеліктер қалдықтары *(аудандық бюджет)*.

**2.3.2.** **Бюджеттік кредиттердің пайдаланылуын талдау.**

Бюджеттік кредиттер бойынша ауыл мекендері мамандарын әлеуметтік қолдау шараларын іске асыру үшін (453.006.013) бағдарламасы бойынша берілген 108225,0 мың теңге бюджеттік кредиттердің жоспары 108225,0 мың теңгеге, немесе толық көлемде орындалды. Ауыл мекендерге жұмыс істеуге келген жас мамандарға тұрғын ұй сатып алуға кредиттер берілді. 2017 жылмен салыстырғанда 51564,0 мың теңгеге көп берілген, орындалуы 191,0% құрады.

**2.3.3. Қаржы активтерін сатып алуға жұмсалған шығындарды талдау.**

Есепті кезеңде аудан бюджетінде қаржылық активтермен болатын операциялар тіркелмеген.

**2.3.4.Дебиторлық және кредиторлық берешектерді талдау.**

2018 жылдың есебі бойынша аудандық бюджеттік бағдарлама әкімшілерінің дебиторлық берешегі 39653,9 мың теңге, кредиторлық берешегі 269,6 мың теңге болып қалыптасты. 2017 жылдың қорытындысымен салыстырғанда дебиторлық берешек 110,9 мың теңгеге өскен, кредиторлық берешек 143365,1 мың теңгеге азайған.

Бюджеттік бағдарламалар бойынша қалыптасқан дебиторлық қарыздар негізінен «Еңбекшіқазақ ауданының білім бөлімі» мемлекеттік мекемесінде 39543,0 мың теңге – 2015 жылы мектеп қазандықтарына дизель отыны жеткізілмеген, осы жылы мердігерден шығынды өндіру туралы шыққан сот шешімі орындалмай келе жатыр. 110,9 мың теңге "Еңбекшіқазақ ауданы әкімінің аудандық кітапханасы" коммуналдық мемлекеттік мекемесінде – 2018 жылдың соңында қалыптасқан төленуге жататын іссапарларға қажетті қаражат.

Кредиторлық қарыздар келесі ауданның бюджеттік бағдарлама әкімшілері бойынша қалыптасқан:

«Еңбекшіқазақ ауданының жұмыспен қамту және әлеуметтік бағдарламалар бөлімі» мемлекеттік мекемесінде 131,5 мың теңге - жоспардан тыс іссапарларға қажетті қаражат;

«Масақ ауылдық округі әкімінің аппараты» мемлекеттік мекемесінде 138,1 мың теңге - жоспардан тыс іссапарларға қажетті қаражат.

**2.4. Аудандақ маңызы бар қала, ауыл, кент, ауылдық округ бюджетінің атқарылуын талдау**

Еңбекшіқазақ ауданында 4-ші деңгейлі бюджет халық саны 2000-нан асатын 1 аудан деңгейіндегі қалада (Есік қаласы) және барлық 25 ауылдық округтерінде 2018 жылдың 1 қаңтарынан бастап енгізілген. Аудан бюджетінің есебінен қаржыландырылатын ауылдық округтер жоқ.

 Есік қаласы мен ауылдық округтерінің бюджеттері «Еңбекшіқазақ аудандық мәслихаттың 2017 жылғы 27 желтоқсандағы «Еңбекшіқазақ ауданының Есік қаласы мен ауылдық округтерінің 2018-2020 жылдарға арналған бюджеті туралы» №23-1 шешімімен жалпы мынадай көлемде бекітілген.

Кірістер – 2161423,0 мың теңге: салықтық түсімдер - 1548416,0 мың теңге, салықтық емес түсімдер – 0,0 мың теңге, трансферттер түсімі – 613007,0 мың теңге. Шығындар – 2161423,0 мың теңге.Бекітілген ауылдық бюджеттер 2018 жылы аудандық мәслихат сессияларында 4 рет нақтыланды:

1) 2018 жыл 07 наурыздағы №25-22 аудандық мәслихат шешімімен;

2) 2018 жыл 11 мамырдағы №29-39 аудандық мәслихат шешімімен;

3) 2018 жыл 20 тамыздағы №33-67 аудандық мәслихат шешімімен;

4) 2018 жыл 05 желтоқсандағы №38-87 аудандық мәслихат шешімімен.

Осы нақтылаулар мен түзетулерден кейін бекітілген бюджетпен салыстырғанда нақтыланған бюджетте кірістер мен шығындар бір көлемде – (-)109762,0 мың теңгеге немесе 5,1% төмендеді.

2018 жылы ауылдық округтерінің түзетілген бюджеттерінің кірістер болжамы барлығы 2051661,0 мың теңге, 2179867,5 мың теңгеге немесе 106,2% орындалып, 128206,5 мың теңге болжамнан артық түскен.

2018 жылғы бюджеттің атқарылуы барысында ауылдық округтерінің бюджеттерінің өз кірістерінің 1 401 416,0 мың теңге болып нақтыланған болжамы 1 529 622,5 мың теңгеге немесе 109,1% орындалып, 128 206,5 мың теңге артық түскен.

2018 жылғы бюджеттің атқарылуы барысында салықтық түсімдердің жоспары 1401416,0 мың теңге, 1514300,0 мың теңгеге немесе 108,1% құрады, оның ішінде:

- табыс салығы түсімдерінің жоспары 532165,0 мың теңге, орындалуы 537531,0 мың теңге немесе 101,0% , 5366,0 мың теңге артық түскен;

- меншікке салынатын салықтын түсімдерінің жоспары 869251,0 мың теңге, орындалуы 976046,7 мың теңге немесе 112,3%, 106795,7 мын теңге артық түскен;

- тауарларға, жұмыстарға, қызметтерге ішкі салықтар түсімдеріне жоспар қойылмай, нақты түскені 722,3 мың теңгені құрады *(жеке тұлғалардың сыртқы жарнамаларын орнатқаны үшін жиналған төлемдерден түскен).*

Салықтық түсімдердің жоғарыда көрсетілгендей болжам жоспары 112884,0 мың теңге артық орындалды.

Салықтық емес түсімдеріне жоспар қойылмай, нақты түскені 10828,1 мың теңгені құрады.

- мемлекеттік меншікті пайдалануынан 2858,4 мың теңге түскен *(мемлекеттік мүлікті жалға беруден түскен*);

- айыппұлдардан 75,8 мың теңге;

- басқа да салықтық емес түсімдерден 7893,9 мың теңге.

Негізгі капиталды сатудан түскен түсімдеріне жоспар қойылмай, нақты түскені 4494,4 мың теңгені құрап, қаржы толық көлемде мемлекеттік меншікті *(Шелек ауылында пайдаланбай тұрған артық жылжымайтын мүлікті)* жекешелендіруден (сатудан) түскен.

2018 жылы трансферттердің түсімі түзетілген бюджет жоспары 650245,0 мың теңге, түскені 100%, оның ішінде:

- ағымдағы нысаналы трансферттер 367119,0 мың теңге, түскені 100%.

- субвенциялар 283126 мың теңге, түскені 100%.

Бекітілген бюджеттен түзетілген бюджет трансферттердің түсімдері 37238,0 мың теңгеге немесе 6,1% ұлғайған.

 2018 жылғы бюджеттің шығыстар 2161423,0 мың теңге болып бекітіліп, нақтылаулар мен түзетулер нәтижесінде 2051661,0 мың теңгеге жетті.

 2018 жылға түзетілген бюджет бекітілген бюджетпен салыстырғанда 1097620 мың теңгеге немесе 5,1% азайған.

 4-ші деңгейлі бюджетінің шығындары 2018 жылы 6 функционалды топтардан құралды, олар 26 бюджеттік бағдарлама әкімшісімен іске асырылған. Аудандық бюджеттің функционалдық топтар бойынша шығындар құрамы мынадай:

1) «Жалпы сипаттағы мемлекеттік қызметтер» фунционалдық тобының жоспары 615045,0 мың теңге, игерілуі 612473,8 мың теңге немесе 99,6%, игерілмегені 2571,2 мың теңге;

4) «Білім беру» фунционалдық тобының жоспары 440520,0 мың теңге, игерілуі 439284,8 мың теңге немесе 99,7%, игерілмегені 1235,2 мың теңге;

7) «Тұрғын үй - коммуналдық шаруашылық» функционалдық тобының жоспары 155818,0 мың теңге, игерілгені 152195,5 мың теңге немесе 97,7%, игерілмегені 3622,5 мың теңге;

12) «Көлік және коммуникация» функционалдық тобының жоспары 198359,0 мың теңге, игерілгені 198358,4 мың теңге немесе 100%, игерілмегені 0,6 мың теңге;

13) «Басқалар» функционалдық тобының жоспары 220119,0 мың теңге, игерілуі 219967,0 мың теңге 99,9%, игерілмегені 152,0 мың теңге;

15) «Трансферттер» функционалдық тобының жоспары 421800,0 мың теңге, игерілуі 413487,4 мың теңге 98,0%, игерілмегені 8312,6 мың теңге.

Бюджеттік бағдарлама әкімшілері бойынша қаражаттың игерілуі кестеде көрсетілген.

2018 жылы жоспарланған шығыстар бойынша 4-ші деңгейлі бюджет 2051661,0 мың теңге шығындарды игеру мақсатында бюджеттік бағдарлама әкімшілері тарапынан 2036784,8 мың теңгеге міндеттемелер қабылданып, оның 2035766,9 мың теңгесі игеріліп, 15894,1 мың теңгесі игерілмеген, 1017,9 мың теңгесіне міндеттемелер қабылданбаған.

**III-БӨЛІМ. БАҒДАРЛАМАЛЫҚ ҚҰЖАТТАРДЫҢ ІСКЕ АСЫРЫЛУЫН БАҒАЛАУ**

**3.1. 2016-2020 жылдарға арналған Аумақтарды дамыту бағдарламасының іске асырылуын бағалау**

Қазақстан Республикасы Президентінің «Қазақстан Республикасындағы мемлекеттік жоспарлау жүйесі туралы» 2009 жылғы 18 маусымдағы №827 және «Қазақстан Республикасындағы мемлекеттік жүйесінің одан әрі жұмыс істеуінің кейбір мәселелер туралы» 2010 жылғы 4 наурыздағы №931 және «Қазақстан Республикасындағы мемлекеттік жоспарлау жүйесі туралы» 2015 жылғы 30 қарашадағы №120 жарлықтарына сәйкес, «Еңбекшіқазақ ауданының 2016-2020 жылдарға арналған даму бағдарламасына» өзгерістер енгізу туралы 2018 жылдың 20 желтоқсандағы №75-01-13/3031 аудандық мәслихат сессиясында бекітілген.

Ауданның 2016-2020 жылдарға арналған даму бағдарламасы мемлекеттік жоспарлау жүйесінің жоғары тұрған құжаттары негізінде бесжылдық кезеңге арналып әзірленеді. Аумақтарды дамыту бағдарламасы негізгі бағыттарды, мақсаттарды, нысаналы индикаторларды, қажетті ресурстарды қамтиды.

*Бағдарламаның 1 бағыты* - Экономиканың дамуы

Мақсаттары:

-Жоғары технологиялық, экспортқа бағытталған өндірістерді құрумен үдемелі индустриалды – инновациялық даму арқылы өнеркәсіпте құрылымдық өрлеу;

-Агроөнеркәсіп субъектілерінің бәсекеге қабылеттігінің өсуіне жағдай жасау;

-Шағын және орта кәсіпкерлікті, сауданы дамыту;

-Инновацияларды дамыту және инвестицияларды тарту;

-Экономикалық өсім орталықтарың дамыту;

*2 бағыты* - Әлеуметтік сала

Мақсаттары:

-Білім сапасы мен қол жетімділігін қамтамасыз ету, қауіпсіздік жүйелерінің тиімділігін арттыру және балалардың заңды мүдделерін қорғау. Мемлекеттік жастар саясатының тиімділігін арттыру;

- Халық денсаулығын жақсарту;

-Азаматтарды әлеуметтік қорғаудың тиімді жүйесі;

- Кедейлік деңгейін төмендету және халықтың осал топтары үшін әлеуметтік қорғауды қамтамасыз ету, сондай-ақ халыққа әлеуметтік қызметтердің қолжетімділігі мен сапасын қамтамасыз ету;

- Мәдениетті дамыту;

- Бұқаралық спорт және туризм индустриясының тұрақты дамыту;

- Үш тілді дамыту.

*3 бағыты*. Тәртіп және қоғамдық қауіпсіздікті қамтамасыз ету; Мақсаттары:

- Тәртіп және қоғамдық қауіпсіздікті қамтамасыз ету;

*4 бағыты*. Инфрақұрылым

Мақсаттары:

-Азаматтар мен ұйымдардың күнделікті өмірде ақпараттық-коммуникациялық технологияларды кеңінен қолдануға көшуіне жәрдемдесу;

- Құрылысты дамыту;

-Көлік инфрақұрылымың жақсарту;

- Тұрғын үй-коммуналдық шаруашылығын дамыту;

*5 бағыты*. Экология және жер ресурстарын дамыту;

Мақсаты:

- Ауданның экологиялық жағдайын дамыту;

- Суды, балық аулауды, орман шаруашылығын және аңшылықты тұрақты дамыту үшін жағдай жасау.

*6 бағыты*. Мемлекеттік басқару

Мақсаты:

- Мемлекеттік қызметшілердің кәсіби және құзыреті корпусын қалыптастыру.

 2018 жылдың 12 айдың қорытындысы бойынша ауылшаруашылығы өнімінің өндірісі **103 млрд. 848 млн. теңгені** құрады. Бұл 2017 жылмен салыстырғанда **4 млрд. 21 млн. теңгеге** немесе **104** пайызға артық. Ауылшаруашылық өнімінің нақты көлем индексі **104,1** пайызды құрады.

2018 жылы ауылшаруашылық тауар өндірушілерді қолдау мақсатында субсидия мен жеңілдетілген несие беруге бюджеттен **2 млрд. 300 млн. теңге** бөлінді. 2018 жылдың қорытындысы бойынша **1295 гектарға** алма бақ отырғызылды, оның ішінде **568 гектар** интенсивті бақ. 2018 жылы алма бақтарының жалпы көлемі **9868 гектарға** жетті (оның ішінде **1500 гектар** интенсивті бақ және **506 гектар** апорт) .

2018 жылы бағбандықты дамытуға тартылған жалпы инвестиция көлемі **3 млрд. 380 млн. теңгені** құрап, **250** жаңа жұмыс орны құрылды. **4600 тоннаға** **3** жеміс сақтау қоймасы және алма өнімдерін қайта өңдеу бойынша **3** желі салынды. **2300 басқа** арналған **5** ірі бордақылау алаңы ашылды.

2018 жылы аудан кәсіпорындары **37 млрд. 400 млн. теңгеге** өнеркәсіп өнімдерін өндірді, бұл 2017 жылға қарағанда **5 млрд. 633 млн. теңгеге** артық (өсім **18 пайыз**). Нақты көлем индексі – **103,8** пайызды құрады.

2018 жылдың қорытындысы бойынша **39 млрд. теңге** көлемінде инвестиция тартылды, 2017 жылмен салыстырғанда **2,5 млрд. теңгеге** артты (өсім **107** пайыз). Тартылған **39 млрд. теңгенің** **7 млрд. 293 млн. теңгесі** немесе **18,7** пайызы - бюджеттік инвестициялар, ал **31 млрд. 707 млн. теңге** немесе **81,3** пайыз – жеке инвестициялар болып табылады. Нақты көлем индексі – **100,6** пайызды құрады. 2018 жылдың қорытындысы бойынша шағын және орта бизнестен өндірілген өнім көлемі мен көрсетілген қызмет **74 млрд. теңгені** құрады, 2017 жылмен салыстырғанда **41 млрд. 250 млн. теңгеге** өсті (өсім **226** пайыз).

2018 жылы шағын және орта бизнестен **8 млрд. 781 млн. теңге** салық түсті, 2017 жылға қарағанда **4 млрд. 550 млн теңгеге** көп (өсім **207,5** пайыз). Шағын және орта бизнес субъектілерінің саны **334** бірлікке өсті, **24** жаңа өндірістік нысандар салынды, **130 жаңа** жұмыс орны ашылды.

2018 жылы мемлекеттік бюджетке **15 млрд. 882 млн. теңге** салық түсті, жоспар **101,3** пайызға орындалды және 2017 жылға қарағанда **106,2** пайызға өскен. Соның ішінде: республикалық бюджетке – **6 млрд. 527 млн.теңге** түсіп, жоспар **100** пайызға, ал жергілікті бюджетке **9 млрд. 354 млн. теңге** түсіп, жоспар **102,3** пайызға орындалды. Өткен жылдың қорытындысы бойынша құрылыс жұмыстарының көлемі **16 млрд. 817 млн. теңге** құрады.

Егер 2017 жылы **15 435 шаршы** метр тұрғын үй салынып, іске қосылса, 2018 жылдың қорытындысы бойынша бұл көрсеткіш 2018 жылы 2017 жылмен салыстырғанда **38 мың шаршы** метрді құрады (өсім **247** пайыз).

Барлық санаттағы жолдарды жөндеу үшін **3 млрд. 600 млн. теңге** бөлінді. Осы қаражат есебінен **67 километр** жол күрделі және орта жөндеуден өтті, сондай-ақ, **171 мың** шаршы метр жолға ағымдағы жөндеу жұмыстары жүргізілді. Сонымен қатар **«Өңірлерді дамыту»** бағдарламасының аясында ауданның **25** ауылды елді мекеннің ішкі жолдарын ағымдағы жөндеу жұмыстары жүргізілді. Бөлінген қаражат көлемі **220,1 млн.теңгені** құрады.

2018 жылы бастамасын алған **6** ауылда (Ават, Казатком, Екпінді, Көлді, Ащысай, Нұрлы) су құбыры желілерін жайластыру жұмыстарын және Шелек ауылында кәріз желілерін қайта жаңарту жұмыстарын 2019 жылы аяқтауды жоспарлануда.Әлеуметтік қолдауды қажет ететін азаматтар да назардан тыс қалған жоқ. Қаржыландырудың барлық көздерінен **21717** адамға **709 млн. теңгеге** әлеуметтік көмек көрсетілді.

2018 жылы **2420** жаңа жұмыс орындары ашылды, жұмыссыздық деңгейі 2018 жылы 2017 жылмен салыстырғанда **4,4** пайыздан **4,3** пайызға төмендеді.

**«Нәтижелі жұмыспен қамту және жаппай кәсіпкерлікті қолдау»** бағдарламасы бойынша басты көрсеткіштер жоспардан асыра орындалды.

Сонымен қатар **4763** адам жұмысқа орналастырылды (өсім **192** пайызды құрады), **997** адам кәсіптік оқуға жіберілді (өсім **114** пайыз), **96** азаматқа өз бизнесін ашуға жеңілдетілген несиелер берілді (өсім **127** пайыз).

ҰБТ орташа балы **88,2 баллды** құрады, бұл 2017 жылға қарағанда **5** балға жоғары, білім берудің сапалық көрсеткіші **8,8** пайызға өсіп, **63,6** пайызды құрады. Жаңа мектептер салу есебінен ауданда үш ауысымды мектептер санын **12**-ден **4**-ке дейін төмендеді.

2018 жылдың қорытындысы бойынша мемлекеттік-жеке меншік серіктестік негізінде **45** бала-бақша іске қосылды (Есік қаласында **1560** орын, Рахат ауылында - **50** орын, Жанашар ауылында - 200 орын, Рахат ауылында -75 орын, Кайназар ауылында - 210 орын, Түрген ауылында - 225 орын, Байтерек ауылында - 175 орын, Шелек ауылында - 175 орын, Төле би ауылында - 130 орын, Ават ауылында - 50 орын, Өрікті ауылында - 150 орын, Азат ауылында - 135 орын, Қаратұрық ауылында - 75 орын, Ақтоғай ауылында - 100 орын, Ақбастау ауылында - 80 орын, Гайрат ауылында - 50 орын) жалпы **3440** орынға ашылуы нәтижесінде балаларды бала-бақшамен қамту деңгейі **98,6** пайызға жетті.

2018 жылы **1 млн. 313 мың адам** медициналық көмек алды, 2017 жылмен салыстырғанда **22** пайызға өсіп отыр. Өткен жылы бір жаңа нысан – Ащысай ауылындағы **180 млн. теңге** тұратын жаңа медициналық жабдықтармен жарақтандырылған ауылдық дәрігерлік амбулатория салынып, пайдалануға берілді.

 **3.2. Өңірде басқа да бағдарламалық құжаттардың іске асырылуы туралы ақпарат.**

Аумақтық даму бағдарламасының орындалуын нақтыланған жоспармен салыстырғанда 79 индикатордың 4 индикатор бойынша тікелей нәтижеге қол жеткізілгенмен соңғы нәтижеге қол жеткізілмеген. Оның ішінде:

БАҒЫТ. Экономика.

2 Мақсат - Агроөнеркәсіп субъектілерінің бәсекеге қабылеттігінің өсуіне жағдай жасау;

- Ауыл шаруашылығына инвестиция тартудың нақты индекс көлемі көрсеткіші жоспар бойынша 119,3 нақты орындалғаны 93,0% орындалмаған себебі 2018 жылға жоспарланған ауылшаруашылық инвестициялық жобалар 2019 жылда асырылатын болады.

4 Мақсат - Негізгі капиталға салынған инвестициялардың жалпы көлеміндегі шетелдік инвестициялардың үлесі көрсеткіші жоспар бойынша 32,0%, нақты орындалғаны 21,4%. Орындалмаған себебі: жоспарлан инвестициялық жобалар 2019-2020 жылдарға ауыстырылды.

2БАҒЫТ. Әлеуметтік сала.

2-мақсат. Халықтың денсаулығын жақсарту.

Ана өлімі, 100 мың тірі туылған адамға шаққандағы саны жоспарланғаны – 0, нақты орындалғаны – 1. Орындалмаған себебі - Аудандық аурухананың есебіне кеш тіркелді, дереу тәуекел тобына енгізілді. Ауруханаға келмеген. Медициналық қызметкерлер үйіне барған кезде үйде болмаған. Өз денсалығы үшін азаматтық жауапкершілігі төмен.

6 Мақсат - Келген туризмге (резидент еместерге) қызмет көрсетуге келушілердің саны бұрынғы орындармен салыстырғанда артуы көрсеткіші жоспарланғаны - 120,0%, нақты орындалғаны - 104,2%. Аталған көрсеткіштің орындалмауының себебі: аудан бойынша туристік қызмет көрсететін объектілер (қонақ үйлер) реконструкция және күрделі жөндеу жұмыстарын жүргізді.

**ІV-БӨЛІМ. ЖЕКЕЛЕГЕН БАҒЫТТАР БОЙЫНША НӘТИЖЕЛЕРГЕ ҚОЛ ЖЕТКІЗУ**

**4.1. Бюджеттік инвестициялық жобалардың іске асырылу тиімділігін бағалау**

Ауданға 7 млрд. 293 млн. теңгеге инвестиция тартылған. Негізгі капиталдағы инвестициялардың нақты көлем индексі 2018 жылы 100,6%- ға орындалды.

**Әлеуметтік сала бойынша:**

- Өрікті ауылындағы Майлин орта мектебіне қосымша 300 орынға арналған ғимараттың құрылысы 819,5 млн.тенгеге салынып пайдалануға берілді;

214 млн. теңгеге Ащысай ауылынан бір күнде 50 адам қабылдайтын дәрігерлік емхананың құрылысы аяқталып пайдалануға берілді.

**Инфрақұрылым бойынша:**

- Ават (73,8 млн теңге), Ащысай (10,0 млн теңге), Нурлы (10,0 млн теңге), Екпінді (120,0 млн теңге), Казатком (100,0 млн теңге), Көлді (100,0 млн теңге) ауылдарының ауыз су құбырларының қайта жаңғырту жұмыстарына және Шелек (403,3 млн теңге), Алмалы (169,5 млн теңге) ауылдарында кәріз желерінің құрылысы жалпы 986,6 млн теңге қаржы бөлініп, жөндеу жұмыстары жүргізіліп пайдалануға берілді және 2019 жылға ауыспалы;

- **«Өңірлерді дамыту»** бағдарламасы бойынша 25 ауылда ішкі жолдардың ағымдағы жөндеу жұмыстары жүргізілді. Бөлінген қаражат сомасы 220,1 млн.теңге құрады.

 31,3 млн теңгеге Тескенсу ауылында электр желілердің құрылысы жүргізілді.

 Облыс және жергілікті жолдардың күрделі, орташа және ағымдағы жөндеу жұмыстары жүргізілді, 1 млрд.теңге жұмсалды.

 Есік қаласында 60 пәтерлі жалдамалы үйдің және оның инженерлі-инфрақұрылымының құрылысы жүргізілді. Бөлінген қаражат сомасы 517,6 млн.теңгені құрады.

**4.2. Бюджеттік бағдарламалар әкімшілерінің бюджет қаражатының пайдаланылу тиімділігін бағалау.**

Ауданның бюджеттік бағдарламалар әкімшілерінің бюджет қаражатының пайдаланылу тиімділігін даму бюджетін іске асыру арқылы бағаланды.

Еңбекшіқазақ ауданының 2018 жылғы түзетілген даму бюджеті 2488487,0 мың теңге болып 24466771,4 мың теңгесі немесе 99,1%-ға игерілді. Игерілмеген сома 21815,6 мың теңге, оның ішінде: - «Еңбекшіқазақ ауданының құрылыс бөлімі» мемлекеттік мекемесінде 3962,4 мың теңге – 99,7%;

 - «Еңбекшіқазақ ауданының тұрғын үй-коммуналдық шаруашылық және тұрғын үй инспекциясы бөлімі» мемлекеттік мекемесінде 17753,2 мың теңге – 98,3%.

 «Бюджеттік бағдарламаның тиімді орындалуы» критериі бойынша: Ауданда бюджеттік бағдарламаның орындалуының тиімділік көрсеткіші 78,6% құрады, соның ішінде:

1) Аудандық құрылыс бөлімі келесі бағдарламалар бойынша тиімділік көрсеткіші көрсетілген:

- «Коммуналдық тұрғын үй қорының тұрғын үйін жобалау және (немесе) салу, реконструкциялау» - 100,0%;

- «Инженерлік-коммуникациялық инфрақұрылымды жобалау, дамыту және (немесе) жайластыру» - 83,3%;

- «Бастауыш, негізгі орта және жалпы орта білім беру объектілерін салу және реконструкциялау» - 60,0%.

2) Аудандық тұрғын үй-коммуналдық шаруашылығы, автомобиль жолдары және жолаушылар көлігі бөлімі келесі бағдарламалар бойынша тиімділік көрсеткішін көрсеткен:

- «Жылу-энергетикалық жүйені дамыту» - 100%;

- «Ауылдық елді мекендердегі сумен жабдықтау және су беру жүйелерін дамыту» - 64,3%.

 **4.3. Мемлекет активтерінің пайдаланылу тиімділігін бағалау** 2018 жылы ауданға қарасты 128 мемлекеттік мекеме заңды тұлға ретінде тіркелген. Соның ішінде: 80 – орта мектептер (4 елді мекенде заңды тұлға емес бастауыш мектептерді қосқанда жалпы саны - 84), 26 – қалалық/ауылдық округтер аппараттары, 18 – мемлекеттік орган (аудан әкімінің аппараты, бөлімдер), 4 – мемлекеттік мекеме (Есік қ. спорт мектебі, Шелек а. №2 спорт мектебі, кітапхана, жұмыспен қамту орталығы).

01.01.2019 жылғышоғырландырылған бухгалтерлік балансбойынша активтер есепті жылдың басына 20789360,7 мың теңгені, жыл соңына 21912394.8 мың теңгені құраған, оның ішінде: негізгі қорлар 19255617,7 мың теңге, материалдық емес активтер 15498,1 мың теңге. Активтер 1123034.1 мың теңгеге өскен.

**4.4. Квазимемлекеттік сектор субъектілері активтерінің пайдаланылуы тиімділігін бағалау**

 2018 жылы бойынша ауданға қарасты 40 мемлекеттік кәсіпорындар тіркелген. Соның ішінде: 4 – шаруашылық жүргізу құқығындағы (Есік су құбыры (таратылу сатысында), Есік су, Шелек Су, Ветеринарлық станция), 36 – қазыналық кәсіпорындар (28 – балабақша, 5 – оқу-өндірістік комбинаттар, 1 – балалар музыка мектебі, 1 – балалар және жасөспірімдердің туризм орталығы, 1 – мәдениет үйі). Есепті кезеңде бюджеттен Есік су құбыры, Шелек Су кәсіпорындарына қаржы бөлінбеген. Ветеринарлық станция кәсіпорнына бюджет қаржысы мердігер ретінде көрсетілген қызметтері үшін мемлекеттік сатып алу негізінде түскен.

Бюджеттен қаржыландырылатын 36 аудандық мемлекеттік кәсіпорындарға 2018 жылы жалпы 2786249,0 мың теңге қаржы бөлінген. Кассалық шығын 2786247,5 мың теңге болған. Соның ішінде, облыстық бюджеттен мемлекеттік тапсырыс бойынша қаржыландырылатын 19 мемлекеттік және 72 жеке меншік балабақшаларға 2192770,0 мың теңге бөлініп, 2192769,4 мың теңге игерілді, яғни 100%. Жергілікті бюджеттен 5 кәсіптік білім беретін, 2 қосымша білім беретін, 1 мәдениет үйі кәсіпорындарына, сонымен қатар, ауылдық округтер арқылы қаржыландырылатын 9 балабақшаға жалпы 593479,0 мың теңге бөлініп, 593478,1 мың теңге игерілді, яғни 100% игерілді.

01.01.2019ж.бухгалтерлік балансбойынша активтер есепті жылдың басына 2861756,4 мың теңгені, жыл соңына 3197382,1 мың теңгені құраған, оның ішінде: негізгі қорлар 2687324,8 мың теңге, материалдық емес активтер 510057,3 мың теңге. Активтер 335625,7 мың теңгеге өскен.

**V бөлім. Қорытынды бөлік**

**5.1.Тұжырымдар**

1. 2018 жылы түзетілген жалпы ауданның түзетілген бюджетінің түсімдер болжамы барлығы 24274207,0 мың теңге болса, 24393556,8 мың теңгеге, немесе 100,5% орындалды. Соның ішінде, аудандық бюджеттің кірістер түсімінің болжамы барлығы 22222546,0 мың теңге болса, орындалғаны 22213689,3 мың теңгеге, немесе 99,96%-ды, ал ауылдық округтердің кірістер түсімінің болжамы барлығы 2051661,0 мың теңге болса, орындалғаны 2179867,5 мың теңгеге, немесе 106,2% құрады.

2018 жылғы жалпы жалпы аудан бюджеттің шығыс бөлігі 22202109,0 мың теңге болып бекітіліп, нақтылаулар мен түзетулер нәтижесінде 24274207,0 мың теңгеге жетті. Атқарылуы 24217105,0 мың теңге. Соның ішінде, аудандық бюджеттің шығыстардың болжамы барлығы 22222546,0 мың теңге болса, орындалғаны 22175943,6 мың теңгеге, немесе 99,8%-ды, ал ауылдық округтердің шығыстарының болжамы барлығы 2051661,0 мың теңге болса, орындалғаны 2035766,9 мың теңгеге, немесе 99,2% құрады.

Есепті кезеңде аудан бюджетінің халықтың әлеуметтік мәселелерін қамту бағытындағы көрсеткіштерінің басым бөлігі орындалғанмен, бюджеттік инвестициялардың игерілуі және түпкілікті нәтижеге қол жеткізу бойынша, оның ішінде құрылыс және коммуналдық шаруашылық нысандарын салу үшін жобалау-сметалық құжаттамаларды жоспарланған мерзімде әзірлемеу, ауылдық округтер тарапынан бюджеттік бағдарламаларды жеткілікті дәрежеде басқармау, салықтық түсімдерді бюджеттеріне уақытылы және жоспарланған көлемде түсірілуін қамтамасыз етпеу салдарынан жалпы аудан бойынша бюджет 99,7 пайызға орындалған.

 2. Ауданның 2018 жылдағы аумақтық даму бағдарламасында көзделген 4 индикаторлары орындалмаған.

 3. Аудан бюджеті параметрлерінің түзетілуіне және нақтыланылуына қарамастан, шығыс бөлігі бойынша бюджеттік қаражаттардың 62496,5 мың теңге сомасы игерілмеген. Соның ішінде, аудандық бюджетте 46602,4 мың теңге, ауылдық округтердің бюджеттерінде жалпы 15894,1 мың теңге.

 4. Аудандық бюджеттің атқарылу қорытындысы бойынша 39653,9 мың теңге сомасына дебиторлық берешекке жол берілген. Соның ішінде 39543,0 мың теңге аудандық білім бөлімі бойынша 2015 жылдан бері қалыптасып келе жатыр. Кредиторлық берешек 110,9 мың теңгені құрады.

 5. Бюджеттік инвестициялық жобалардың жүзеге асырылуы бойынша 2018 жылы 28 инвестициялық жобаларға қаржы бөлініп, 20 инвестициялық жобаны аяқтау/пайдалануға беру жоспарланған. Жыл қорытындысымен 8 инвестициялық жоба бойынша, соның ішінде есепті кезеңде аяқтауға беру жоспарланған 8 жоспар орындалмай, түпкілікті нәтижеге қол жеткізілмеген. Инвестициялық жобаларға бөлінген қаражатты игерілуі 99,1%, орындалуының тиімділік көрсеткіші 78,6% құрады.

 6.Бақылау іс-шараларының қорытындылары айқындалған бұзушылықтар жергілікті бюджет қаражаттарын және мемлекет активтерін пайдаланған кездегі қаржылық тәртіптің шын мәнінде әлсіздігін, уәкілетті органдар мен бюджеттік бағдарламалар әкімшілерінің, жергілікті бюджет қаражаттарын пайдаланғанда тікелей бақылау объектілері басшылары тарапынан бақылаудың жеткіліксіздігін, сондай-ақ лауазымды тұлғалармен бюджеттік қаражаттарды пайдаланған кезде қолданыстағы бюджет заңнамасы нормаларының сақталмауын куәландырады.

7. 2018 жылы аудандық бюджеттің негізгі параметрлері толықтай жүзеге асып, мемлекеттік органдар мен бюджеттік ұйымдардың жұмысын қамтамасыз етуге мүмкіндік берді.

8. Ауданда жыл нәтижесі бойынша жалпы әлеуметтік-экономикалық дамудың макроэкономикалық тұрақтылық сақталған.

**5.2. Ұсынымдар**

Еңбекшіқазақ ауданының әкімдігіне, аудандық бюджеттік бағдарламалар әкімшілеріне ұсынылады:

1.Жергілікті бюджетті кірістер және шығыстар бойынша қалыптастыру және атқару кезінде Қазақстан Республикасының қолданыстағы бюджеттік және өзге заңнамалары басшылыққа алуды.

2. Қандай да болсын түсімдер мен шығыстарды бюджеттің жобасына енгізу қажеттілігін айқындайтын бюджеттік жүйе қағидаттарының, нормативтік құқықтық актілердің және өзге құжаттардың негізінде жергілікті бюджеттің кіріс және шығыс бөліктерін жоспарлау және олардың көлемінің негізділігі, сондай-ақ бюджеттік қаражатты және мемлекет активтерін пайдалану Қазақстан Республикасының заңнамаларына сәйкес жүзеге асыруға.

3. Бюджеттік бағдарламалардың әкімшілері бюджеттік бағдарламаларда, аумақты дамыту бағдарламасында жоспарланған тура және түпкілікті нәтижелерге қол жеткізу жөнінде шаралар қабылдауға.

4. Мердігерлерден сот шешіміне сәйкес алған міндеттерінің орындалуын (білім бөлімі), бюджеттік бағдарлама әкімшілерінің бюджет, зейнетақы және басқа да қорлар алдындағы тиісті төлемдерді уақытылы аударылуын қамтамасыз ете отырып, дебиторлық және кредиторлық берешектерді жою, алдағы уақытта жол бермеу жұмыстарын жандандыруға.

5. Бюджеттік инвестициялық жобалар бойынша тікелей және түпкілікті нәтижелерге қол жеткізуді қамтамасыз ету.

6. Ауданның аумақтық даму бағдарламасында көзделген индикаторлар көрсеткіштеріне жоғары дәрежеде қол жеткізу бойынша жұмыстар жүргізу.

7.2018 жылдың қорытындысымен Еңбекшіқазақ ауданы бойынша орын алған дебиторлық және кредиторлық қарыздарды азайту жұмыстары жүргізілсін.

8.2018 жылдың қорытындысымен жекелеген бюджеттік бағдарламалар әкімшілері бойынша 62496,5 мың теңге қаражаттардың игерілмеуі орын алған, игерілмеуіне жауапты тұлғалардың жауапкершілігі қаралсын.

9.Қазақстан Республикасы бюджеттік заңнамалары талаптарына сәйкес дебиторлық, кредиторлық берешектерді азайту жұмыстары жүргізілсін және жауапты тұлғалардың жауапкершілігі қаралсын.

**Есепке қосымшалар:**

**1. Қосымша материалдар (кестелер)**

1. Енбекшіқазақ ауданының 2018 жылға арналған аумақтық даму бағдарламасының орындалуы туралы мәлімет (1-кесте).
2. Енбекшіқазақ ауданы бойынша 2018 жылы анықталған қаржылық бұзушылықтар туралы ақпарат (2-кесте).
3. Ауданының 2018 жылғы 4-ші деңгейлі бюджеттің есепті кезеңде Есік қаласы мен ауылдық округтер бойынша бюджеттерінің атқарылуы.

**2.Тексеру комиссиясының есепті кезеңдегі жұмысы туралы ақпарат:**

Алматы облысы бойынша тексеру комиссиясы тарапынан жергілікті бюджет қаражатының Қазақстан Республикасының заңнамаларына сәйкес пайдаланылуын бақылау мақсатында сәйкестікке жүргізілген сыртқы мемлекеттік аудиті және қаржылық бақылаумен 2018 жылы Еңбекшіқазақ ауданына аудитпен барлығы 82 аудит объектісі қамтылды, оның ішінде мемлекеттік органдар - 45, квазимемлекеттік сектор субъектілері – 37.

Қазақстан Республикасының бюджет жүйесінің қағидаттарына сәйкес 2018 жылы қала мекемелері мен квазимемлекеттік сектор субъектілерінде әртүрлі тақырыпта 37 мемлекеттік аудит және қаржылық бақылаулар жасалып жалпы қамтылған қаражат көлемі 1442539,5 мың теңге құрады, аудит барысында жалпы сомасы 363275,5 мың теңге бұзушылықтар анықталды, оның ішінде: қаржылық бұзушылықтар 27,7 мың теңгеге, рәсімдік сипаттағы бұзушылықтар – 248139,8 мың теңге, мемлекеттік аудит объектісі қызметіндегі өзге де заңнама бұзушылықтары, сондай-ақ оның міндеттері мен функцияларын іске асыруға байланысты заңнамадағы кемшіліктер мен олқылық – 115108,0 мың теңге.

Еңбекшіқазақ ауданының мемлекеттік мекемелеріне жергілікті бюджет қаражатын, оның ішінде жоғары тұрған бюджеттен төмен тұрған бюджетке нысаналы трансферттер және кредиттер түрінде бөлінген қаражатты, байланысты гранттарды, мемлекеттік және мемлекет кепілдік берген қарыздарды, сондай-ақ мемлекет кепілгерлігімен тартылатын қарыздарды пайдалануға аудит жүргізу барысында 28 888 728,8 мың теңге бюджет қаражаты аудитпен қамтылып, анықталған бұзушылықтардың жалпы сомасы 35 543,6 мың теңгені құрады, оның ішінде: қаржылық бұзушылықтар 13 533,8 мың теңге, 14 615,6 мың теңге, тиімсіз жоспарланған бюджет қаражаты 7 396,9 мың теңге, тиімсіз пайдаланылған бюджет қаражаты және 3 рәсімдік сипаттағы бұзушылықтар анықталды.

Тексеру комиссиясының орындалу мерзімі келген ұсынымдары мен тапсырмалары толығымен орындалған, есепті кезеңде орындалу мерзімі келмеген ұсыным мен тапсырмалар тексеру комиссиясы тарапынан бақылауға алынды. Бақылау нәтижелері бойынша тәртіптік жауапкершілікке 17 лауазымды тұлға тартылды. 2 аудит материалы уәкілетті органға әкімшілік шара қолдану мақсатында жолданды. Құқық қорғау органдарына 2018 жылы бақылау материалдары жолданған жоқ.

Тексеру комиссиясының қызметкері:

бас маман- мемлекеттік аудитор    Г.Искакова